Added by Lilian Koutsi on 21 Φεβρουαρίου 2013\nTags: ελληνικά κρασιά, ελληνικά προιόντα, συσκευασίες προιόντων, συσκευασίες τροφίμων\nΟι βραβευμένες συσκευασίες τροφίμων και ποτών για τα ελληνικά προϊόντα, την εποχή της κρίσης.\nΣε μια περίοδο κρίσης για την Ελλάδα, που όλα αμφισβητούνται και όλα μπαίνουν κάτω από το μάτι της μεγάλης επιφυλακτικότητας, κάποιοι καινοτομούν.\nΕνα ταξίδι στις γεύσεις και στη δημιουργία. Έλληνες εξαγωγείς με τα προϊόντα τους, διεκδικούν ισάξια θέση στο ράφι, δίπλα σε επιτυχημένα ξένα brands και όχι μόνο!\nΤο ελληνικό design στις συσκευασίες προϊόντων και ποτών, σαρώνει βραβεία.\nΔεκαπέντε διακρίσεις κέρδισαν τα ελληνικά δημιουργικά γραφεία τη χρονιά που πέρασε, στα Red Dot Awards, συνεχίζοντας το θρίαμβο των European Design Awards, όπου η ελληνική συμμετοχή – με πέντε χρυσά μετάλλια και είκοσι συνολικά διακρίσεις, κατέκτησε τη δεύτερη θέση ανάμεσα σε τριάντα τέσσερις χώρες.\nΔείτε τις πρωτοποριακές, καινοτόμες, μοντέρνες και οικολογικές, νέες συσκευασίες στα ελληνικά προϊόντα, που εκτός από ποιότητα κερδίζουν και τις εντυπώσεις!!\nΑξίζει τον κόπο να αναφερθούν και οι εταιρείες που είχαν την έμπνευση της δημιουργίας.\nΤο πρώτο πολυτελές ελαιόλαδο στον κόσμο. Οκτώ τεχνίτες ενώνουν τις δυνάμεις τους για 30 ημέρες, για να δημιουργήσουν μια εκπληκτική λευκή λάκα με δύο λευκόχρυσες (18k) πλάκες, χειροποίητη, από μασίφ ξύλο “Niangon”.\nΤο προιόν συνοδεύεται από πιστοποιητικό αποκλειστικότητας καθώς και πιστοποιητικό της εξαιρετικής ποιότητας.\nΗ κάθε απλή συσκευασία των 500ml κοστίζει 50 ευρώ. Αν κανείς την προτιμά σε συσκευασία δώρου η τιμή ανεβαίνει στα 180 ευρώ και αν κάποιος θελήσει να το παραγγείλει σε περιορισμένα τεμάχια με την υπογραφή του επάνω η τιμή του μπορεί να φτάσει μέχρι 11.000 ευρώ. Τόσο τιμάται η συλλεκτική κασετίνα με το μασίφ ξύλο και τις πλάκες πλατίνας.\nΔημιουργός : www.oliveoil.gr/Speiron Company\nAφρώδης οίνος, παράγεται απο την “Αμπελουργία – Αποσταγματοποιία Κ Τσιλιλής” με τη μέθοδο της κλειστής δεξαμενής και με στόχο τη μέγιστη έκφραση των ποικιλιακών αρωμάτων του Μοσχάτου Αμβούργου.\nΗ λευκή και ροζέ εκδοχές του εν δυνάμει πρότυπου Ελληνικού aperitif κυκλοφορούν προς το παρόν μόνο σε φιάλες των 187,5 ml.\nΣχεδιασμός : http://www.k2design.gr\nΕλαιόλαδο Ιλιάδα, ένα προϊόν εξαιρετικής ποιότητας με μιά οπτική διαφοροποίηση… εξαιρετικής ποιότητας!\nΑπευθύνεται σε διεθνές κοινό υψηλού βιοτικού επιπέδου. Ο σχεδιασμός του στοχεύει στην καλλιεργημένη αντίληψη ενός γνώστη της γεύσης που διαθέτει και το πνεύμα ενός εστέτ.\nΑν θα μπορούσε ένα σλόγκαν να συνοδεύει αυτόν τον σχεδιασμό συσκευασίας, θα ήταν: ‘απλά λάδι’ λέει ο δημιουργός του.\nΟι Γουμένισσες δεν είναι μονάχα μια οικοτεχνία! Είναι ο εύφορος τόπος, τα αγνά υλικά, η αξία των παραδόσεων, τα έμπειρα χέρια που μαγειρεύουν με μεράκι, αλλά και ο επαγγελματισμός, το όραμα και οι φρέσκες ιδέες.\nΗ απονομή Χρυσού Μεταλλίου στο ποτό μαστίχας Skinos, στο Σαν Φρανσίσκο στο ‘World Spirits Competition 2011’, είναι απόδειξη της υπεροχής και υψηλής ποιότητας του προϊόντος.\nΕίναι η συνέχεια μιας παράδοσης που κρατάει αιώνες, που ταξιδεύει στο χωροχρόνο της ανατολικής Μεσογείου και στους πολιτισμούς της. Μιας παράδοσης άρρηκτα δεμένης με την απόλαυση των σπάνιων ιδιοτήτων της μαστίχας. Ένα φυσικό ανθρακούχο νερό, με βάση το μαστιχόνερο, που αναβλύζει ευεξία και δροσιά, μεταμορφώνοντας καθημερινές στιγμές σε μικρές ξεχωριστές απολαύσεις.\nPremium έξτρα παρθένο ελαιόλαδο.\nΤο design : τόσο στο όνομα όσο και στον σχεδιασμό που διαμόρφωσε την συγκεκριμένη ταυτότητα, επιλέξαμε έναν ιδιότυπο συνδυασμό μεταφυσικής και χιούμορ. Χρησιμοποιήσαμε τον όρο “Αγία Ελιά”, για να αποδώσουμε, όχι φυσικά θρησκευτικά χαρακτηριστικά στο προϊόν, αλλά για να θυμίσουμε τον χθόνιο, πρωτογενή, ζωοδότη και με αυτή την έννοια ‘ιερό’ χαρακτήρα του καρπού που δίνει το λάδι.\nΦακελάκια με ατομικές μερίδες ζάχαρης.\nΜπορούμε να δείξουμε στους ανθρώπους, ότι αυτή η ποσότητα ζάχαρης είναι στην πραγματικότητα ένα κουταλάκι ζάχαρης; Μπορούμε επίσης να φτιάξουμε ένα ωραίο φακελάκι ώστε οι άνθρωποι να το αγοράσουν για να διακοσμήσουν το τραπέζι ή το φλιτζάνι τους;\nΟι τσίχλες με μαστίχα Χίου, χωρίς ζάχαρη.\nTο design: “επαναλανσάρισμα της μάρκας, ανανέωση της εικόνας του προϊόντος και διαφοροποίηση από τον άμεσο ανταγωνισμό”. Το κοινό: λάτρεις της τσίχλας-καταναλωτές υγιεινών προϊόντων-ρομαντικοί.\nΕtesian gold oil\nΠροϊόν μιας αρχαίας γης και ενός ιερού φυτού, το ‘etesian gold oil’, φυλάσσεται σε μια κομψή φιάλη. Σφραγίζεται από ένα γραμμικό σύμβολο, το οποίο χρησιμοποιήθηκε στην περίφημη γραμμική β (το προ-αλφαβήτου αρχαίο σύστημα γραφής), για να σημάνει “την ελιά”. Οι τόνοι των χρωμάτων και οι αποχρώσεις δεσμεύτηκαν στο ελάχιστο της γήινης παλέτας.\nFive (5) Organic extra virgin olive oil\nΓια την μάρκα, ταυτότητα και τον σχεδιασμό της συσκευασίας σ αυτή τη νέα σειρά υψηλής ποιότητας του ελληνικού έξτρα παρθένου ελαιολάδου δημιουργός :http://designersunited.gr\nΗ Bob Studio (για τη συσκευασία Eleia Olive Oil) ο ελληνικός θρίαμβος στα European Design Awards. H εταιρεία σχεδιασμού είχε την ευθύνη για την ταυτότητα της εταιρείας και το σχεδιασμό των εφαρμογών συσκευασίας ελαιόλαδου, συμπεριλαμβανομένων τα γυάλινα μπουκάλια, μεταλλικά κουτιά και ξύλινο κουτί . Η έννοια της ιδέας σχεδιασμού προέρχεται από τη διαδικασία της προστασίας των ελαιοδέντρων από σφάλματα από τη ζωγραφική τους και αποδόθηκε στο κάτω μέρος με λευκό χρώμα.\nΗ Olive Vision ιδρύθηκε το 2011 από τους δύο αρχιτέκτονες, Κώστα Μπαλάφα και Αντώνη Δημαράκη,. Η Μόρια Ελέα αποφάσισε να αναπτύξει ένα καινοτόμο σχεδιασμό της συσκευασίας, χρησιμοποιώντας υψηλής ποιότητας πρώτες ύλες. Οι Sereal, δημιουργικό γραφείο σχεδιαστών, σχεδίασαν το έργο τέχνης με προβολή της έννοιας “από το πρώτο δέντρο ελιάς” εμπνευσμένο από την ελληνική μυθολογία. Η συσκευασία είναι χειροποίητη και φιλική προς το περιβάλλον.\nΣχεδιασμός : http://www.sereal.net\nΧρειάστηκαν πάνω από 3 χρόνια εντατικών επιστημονικών ερευνών, εκατοντάδες δείγματα και η στενή συνεργασία με κορυφαίους Έλληνες καθηγητές της οινολογίας , για να καταλήξει η DSDistillers στη συγκεκριμένη, μυστική, κατοχυρωμένη συνταγή του Ρακόμελου Kretarakimeli. Eνός εξαιρετικού, ελληνικού ποτού που η ποιότητά του δεν αφήνει περιθώρια σύγκρισης με τίποτα από ότι έχετε δοκιμάσει μέχρι σήμερα.\nKretarakimeli. Mια αναπάντεχη συσκευασία…\nΝέες συσκευασίες Τράτα\nΤο μαύρο φόντο, η λεπτή τυπογραφία και οι εικόνες με τα θαλασσινά χρησιμοποιήθηκαν για να υπογραμμίσουν την ποιότητα του προϊόντος και να δώσουν μια αίσθηση delicatessen. Είναι ένα πολύ ισχυρό στοιχείο της μάρκας, δεδομένου ότι καθιστά τα προϊόντα αναγνωρίσιμα από κάθε οπτική γωνία.\nΤα κουφέτα Pebbles -Χατζηγιαννάκης .\nΟι σχεδιαστές – δημιουργοί λένε: “το προϊόν μας είναι παράξενο και μοναδικό. Θέλουμε να το κάνουμε αυτό φανερό”. Το κοινό μας : τολμηροί, γενναίοι καταναλωτές με λαχτάρα για γλυκά και προτίμηση στις εξερευνήσεις, διανοούμενοι της γεύσης. Το ντιζάιν: για συσκευασία – extravaganza”.\nΤα κουφέτα Pebbles (mousegraphics) πήραν το πρώτο βραβείο στα Dieline Awards\nΜια νέα σειρά κρασιών για τη Φωτιάδης Οινοποιητική. Ονομάστηκε 7 πλαγιές από τις πλαγιές των λόφων που υπάρχουν στην περιοχή των αμπελιών αλλά και από τον αριθμό 7 που σύμφωνα με τους Πυθαγόρειους είναι ο τέλειος αριθμός αφού αποτελείται από το άθροισμα του τριγώνου και του τετραγώνου.\nΤο Blink Zibibbo, είναι ένας αφρώδης οίνος όπως είναι και η γαλλική champagne, τα ιταλικά spumante, η ισπανική cava κλπ.\nΕίναι Ελληνικό προιόν και παράγεται από βιολογικά σταφύλια. Προέρχεται από την ευρέως γνωστή για το άρωμά της και την ιδιαίτερα φινετσάτη επίγευση, της ποικιλία Μοσχάτο Αλεξανδρείας(που καλλιεργείται στην Λήμνο) ή αλλιώς Zibibbo!\nΣτηρίζουμε ελληνικά προιόντα, ελληνικές ιδέες!\nΠεριμένω τα σχόλια σας ή αν έχετε κάτι να προσθέσετε.\n2 Responses to Ταξίδι στις γεύσεις με βραβευμένο ελληνικό design\nΠρος κα. Κούτση,\nΚαλησπέρα σας, εκτιμούμε πάρα πολύ τα προϊόντα που έχετε παραθέσει (http://www.trip-travel.gr/taxidi-stis-geyseis-me-vravevmeno-elliniko-design/). Θα θέλαμε να σας αναφέρουμε και ένα ιδιαίτερο προϊόν που δεν έχει σχεδιαστεί από σχεδιαστικό γραφείο αλλά από τους ίδιους τους παραγωγούς! Είναι το Ladi Biosas _high premium extra virgin olive oil. Είναι από τις λίγες καθετοποιημένες εταιρείες που έχουν συναρμόσει αισθητική και ποιότητα προϊόντος ελέγχοντας κάθε κομμάτι της παραγωγής. Μ’ ένα βραβευμένο labeling όπου είναι η δουλεμένη αποτύπωση όλων των προσλαμβανουσών της ομάδας του Λάδι Βιώσας…\nECE | TUC\nLadi Biosas Cooperativa\nVassilis Nikolaides | Tel.: 00306938983283 | E: info@ladibiosas.com | W: http://ladibiosas.com | A: Lakonikis 14 24100 Kalamata Messinia Greece\nVassilis 11 Σεπτεμβρίου 2013 at 15:42\tΑπάντηση\nΕυχαριστώ πολύ για το σχόλιο σας κατ αρχάς! είναι αυτό εξάλλου που ζητάω και η επιβράβευση των προσπαθειών μου.\nΑμεσα θα επικοινωνήσω με την εταιρεία και θα κάνω ένα ιδιαίτερο αφιέρωμα.\nLilian Koutsi 15 Σεπτεμβρίου 2013 at 13:00\tΑπάντηση\nΓράψτε απάντηση στο Lilian Koutsi Ακύρωση απάντησης


ΑΡΧΕΙΟ ΠΟΛΙΤΙΣΜΟΥ 13.12.2008\nΠαιδιά της καρδιάς, δώρο ευτυχίας\nΜία αδελφούλα για την Αθηνά; Τέτοιο δώρο ποιος να το φανταζόταν πριν από τρία χρόνια, όταν ο Μάνος και η Δήμητρα έβγαιναν από το «Μητέρα» κρατώντας από το χέρι τη μικρή τους;\nΤη μικρή τη λένε Αθηνά. Ηταν έξι χρόνων και ήταν ακόμη στα «αζήτητα» του κέντρου υιοθεσιών «Μητέρα». Μία αιτία ήταν το χρώμα της. Η μικρή πλήρωνε το πρώτο λάθος της μάνας της να βρεθεί με έναν Αφρικανό μετανάστη. Το δεύτερο λάθος της μάνας της ήταν τα ναρκωτικά.\nΗ Αθηνά γεννήθηκε μιγαδούλα. Εγκαταλείφθηκε σχεδόν αμέσως από τη μητέρα της. Στο «Μητέρα», όπου μεγάλωνε, έγιναν πολλές προσπάθειες για την Αθηνούλα. Βρήκαν τον παππού της και τη γιαγιά της, αλλά τι να κάνουν δύο γεροντάκια που ζούσαν στο Περιστέρι μη γνωρίζοντας καν τη ζωή της κόρης τους, της μητέρας τής Αθηνάς. Η μόνη βοήθεια -δεν ήταν και λίγη- που έδωσαν βρισκόταν σε ένα φύλλο χαρτί: Ζητούσαν από το «Μητέρα. να φροντίσει για την υιοθεσία της εγγονής τους. Οι κοινωνικοί λειτουργοί του «Μητέρα» έκαναν συγκινητικές προσπάθειες για να βρεθούν θετοί γονείς. Οσους δεν ενοχλούσε το χρώμα, πίστευαν ότι τα ναρκωτικά είναι κάτι σαν κληρονομική ασθένεια και έκαναν πίσω: «Κάτι σε πιο λευκό και με «καθαρό» ιατρικό ιστορικό δεν έχετε;»\nΗ Αθηνά μεγάλωνε στη Λεωφόρο Δημοκρατίας, στους Αγίους Αναργύρους, με όση βοήθεια μπορούσε να της δώσει η «μαμά» της, η βρεφοκόμος του περίπτερου όπου ζούσε η μικρή. Αλλά τα χρόνια περνούσαν και ο Νο1 κίνδυνος για όλα τα παιδάκια ήταν εν προκειμένω πολύ κοντά στην Αθηνά: Η ιδρυματοποίηση. Που εκδηλώνεται με φόβο για οτιδήποτε άγνωστο, από τα αυτοκίνητα και τα ζώα μέχρι και τη θάλασσα. Και πολύ συχνά συνοδεύεται από αυτο-τραυματισμούς, το μόνο όπλο που έχουν αυτά τα παιδάκια για να τραβήξουν την προσοχή.\nΗ Αθηνά είχε φθάσει έξι χρονών, όταν, πριν από τρία χρόνια, συναντήθηκε με τον Μάνο και τη Δήμητρα. Ο Μάνος στα 40 του, η Δήμητρα κατά τι μικρότερη, δεν είχαν καταφέρει να κάνουν παιδί. Είπαν «όχι» στην εξωσωματική ταλαιπωρία και κινήθηκαν προς τη λύση της υιοθεσίας. Λάτρεψαν το χρώμα της κόρης τους και τα πλούσια μαλλάκια της και ούτε για μία στιγμή δεν σκέφτηκαν ως εμπόδιο το παρελθόν της φυσικής της μητέρας. Σε περίπου 6-8 μήνες η διαδικασία είχε ολοκληρωθεί και η Αθηνά βρέθηκε από το περίπτερο με τα 15 παιδάκια στο δικό της δωμάτιο με τους λούτρινους αρκούδους. Και με μπαμπά και με μαμά που τη λάτρεψαν και τη λατρεύουν.\nΑν, μάλιστα, δεν υπήρχαν και οι δυσκαμψίες της γραφειοκρατίας, όλα θα είχαν παραγραφεί. Ακόμη και, όπως λέει ο Μάνος, τα «έξι χρόνια του παιδιού μας που τα χάσαμε. Δεν ξέρεις τι σημαίνει να μην έχεις δει το παιδί σου να μπουσουλάει ή να μην έχεις ακούσει την πρώτη του λέξη. Αυτά παραμένουν μία έλλειψη, έστω κι αν μία αγκαλιά της Αθηνάς την κάνει να φαίνεται τόσο μακρινή».\nΟι δικαστές εξάντλησαν κάθε αυστηρότητα κατά τη διάρκεια της νομιμοποίησης της υιοθεσίας. Χρειάστηκαν τρεις δίκες, παρότι οι υπεύθυνοι του «Μητέρα» εξηγούσαν κάθε φορά πως ήδη το κοριτσάκι ζει με την οικογένεια του Μάνου και της Δήμητρας. Τελικά κι αυτό ξεπεράστηκε.\nΠριν από λίγες βδομάδες χτύπησε το τηλέφωνο της Δήμητρας. Ηταν η Μίνα, η κοινωνική λειτουργός από το «Μητέρα». Η Δήμητρα μόλις την άκουσε ξέσπασε σε λυγμούς. Ευτυχίας.\nΗ φυσική μητέρα της Αθηνάς είχε γεννήσει πρόσφατα ένα άλλο κοριτσάκι. Την εγκατέλειψε κι αυτή στο δημόσιο μαιευτήριο. Ειδοποιήθηκε το «Μητέρα», βρήκαν πάλι τους παππούδες κι αυτοί πάλι συναίνεσαν. Και τι είναι πιο φυσικό από το να ζήσουν μαζί οι δύο αδελφούλες, έστω κι αν η Εύα είναι από άλλο πατέρα γι' αυτό κατάξανθη και γαλανομάτα. Προτάθηκε, λοιπόν, στην οικογένεια να υιοθετήσει και την αδελφούλα τής Αθηνάς. Δύο μέρες μετά, ο Μάνος, η Δήμητρα και η Αθηνά πήραν έναν μεγάλο κούκλο και πήγαν στο μαιευτήριο για να καλωσορίσουν τη μικρή Εύα στην οικογένειά τους. Οι δύο αδελφούλες φωτογραφήθηκαν και η Αθηνά τραγούδησε ένα χριστουγεννιάτικο τραγούδι σαν νανούρισμα στην Εύα. Ο Μάνος και η Δήμητρα πήραν τη νέα τους κόρη στην αγκαλιά. Και τώρα θα έχουν την τύχη να ακούσουν την πρώτη της λέξη...\nΛέγονται πολλά για τις δυσκολίες με τις υιοθεσίες από κρατικά ιδρύματα. Δεν είναι όλα υπερβολικά. Οντως, συγκρινόμενες με τις ιδιωτικές, είναι πολύ πιο χρονοβόρες. Ωστόσο, η εξονυχιστική έρευνα που απαιτείται και επιβάλλεται από τα κρατικά κέντρα είναι ευεργετική για δύο λόγους. Πρώτον, για το συμφέρον του παιδιού. Οι κοινωνικές λειτουργοί οφείλουν -και το κάνουν συνήθως εξαιρετικά- να ερευνήσουν το περιβάλλον στο οποίο θα εμπιστευτούν ένα παιδάκι, που έχει ήδη βιώσει στην τρυφερότερη ηλικία την απόρριψη.\nΚαι, δεύτερον, αυτή η αναμονή είναι και μια ευκαιρία για τους θετούς γονείς να έρθουν πραγματικά απέναντι στην απόφασή τους. Είναι σαν την κύηση πριν από έναν φυσιολογικό τοκετό.\nΣτο «Μητέρα» έχουν καταγραφεί πολλές περιπτώσεις κατά τις οποίες οι υιοθεσίες έχουν διακοπεί στην τελευταία διαδικασία, αυτή της προσαρμογής. Είναι ένα σκληρό 15νθήμερο στο οποίο οι θετοί γονείς αναλαμβάνουν την ευθύνη του παιδιού τους ενόσω αυτό παραμένει στο «Μητέρα»\nΚάθε πρωί περιμένουν να ξυπνήσει, να το αλλάξουν και να του δώσουν το γάλα. Μετά παιχνίδι μαζί του (κάτω από το άγρυπνο βλέμμα των βρεφοκόμων και των κοινωνικών λειτουργών), μετά φαγητό και νάνι. Κι αυτό για 15 μέρες, μπορεί και περισσότερο. Η διαδικασία δεν είναι δύσκολη μόνο για τους θετούς γονείς. Είναι και σκληρή για τα άλλα παιδιά που ξέρουν ότι αυτά θα πρέπει να περιμένουν λίγο ακόμη μέχρι να βρεθεί και γι' αυτά μία οικογένεια.


“Θα επιστρέψουμε…!” | ebasket.gr\nΚεντρική Basket League Ολυμπιακός “Θα επιστρέψουμε…!”\nΔημοσίευση στις 26/04 12:34\nΟ Ολυμπιακός δεν κατάφερε να κάνει την υπέρβαση και να υπερασπιστεί τα ευρωπαϊκά του σκήπτρα στο Φάιναλ Φορ του Μιλάνο. Ηττήθηκε στη Μαδρίτη από την σαφώς ανώτερη Ρεάλ και αποκλείστηκε από τη συνέχεια της διοργάνωσης. Οι θεμέλιοι λίθοι του οικοδομήματος του μπασκετικού Ολυμπιακού, Παναγιώτης και Γιώργος Αγγελόπουλος, ξεσπάθωσαν σε δηλώσεις του όσον αφορά τη Ρεάλ αλλά και τα ελληνικά τεκταινόμενα.\nΑρχικά ο Γιώργος Αγγελόπουλος δήλωσε υπερήφανος για την ομάδα και εξέφρασε την πεποίθηση του ότι οι ερυθρόλευκοι θα ξαναβρεθούν σύντομα στην κορυφή της Ευρώπης:\n“Συγχαρητήρια στους παίκτες, φτάσαμε μια “ανάσα” από την διεκδίκηση του three-peat, κάτι που δεν έχει ξαναγίνει με αυτές τις συνθήκες και με αυτό το πλαίσιο. Το μέλλον ανήκει στον Ολυμπιακό, ανήκει σε αυτή την ομάδα. Είμαστε όλοι νέοι. Τα παιδιά έχουν πολύ μικρό μέσο όρο ηλικίας και πιστεύω ότι πολύ σύντομα θα είμαστε ξανά στην κορυφή της Ευρώπης, εκεί που μας αξίζει» ενώ τόνισε πως η ομάδα έκανε απλά μια στάση:\n“Το πλεονέκτημα έδρας ήταν καθοριστικό. Νομίζω ότι χάθηκε στο εντός έδρας ματς με το Μιλάνο. Βασικός λόγος ήταν οι τραυματισμοί, χωρίς να θέλουμε αυτή τη στιγμή να ψάχνουμε για δικαιολογίες. Παίξαμε χωρίς τον Λο, τον Σπανούλη, τον Πρίντεζη, τον Στράτο.\nΠιστεύω πολύ σε αυτή την ομάδα και πιστεύω ότι σύντομα θα είμαστε στην κορυφή. Αυτά που ζήσαμε τόσο χρόνια, δεν θα ξεχαστούν ποτέ από κανέναν. Όλοι σας και όλοι μας θα τις έχουμε αυτές τις στιγμές για πάντα στο μυαλό μας και πιστεύω ότι σύντομα θα επαναληφθούν. Απλά έγινε μια στάση“.\n“Να πατώσει η Ρεάλ!”\n“Καταπέλτης” ήταν Παναγιώτης Αγγελόπουλος, ο οποίος εξαπέλυσε επίθεση κατά της Ρεάλ την οποία χαρακτήρισε συνονθύλευμα, της ευχήθηκε να πατώσει και δήλωσε πως υποστηρίζει τη Μπαρτσελόνα στο Φάιναλ Φορ:\n“Παλέψαμε. Δεν παραδώσαμε κανένα στέμμα. Χάσαμε από τη Ρεάλ, από την ομάδα που παίξαμε στον τελικό πέρσι και την κατατροπώσαμε. Φέτος χτυπηθήκαμε από τραυματισμούς, κάναμε ότι καλύτερο γίνεται και όπως είπε ο αδερφός μου το μέλλον ανήκει στον Ολυμπιακό.\nΚαλή επιτυχία στη Μπαρτσελόνα. Η Ρεάλ είναι ένα συνονθύλευμα από καλούς παίκτες, αλλά με τον τρόπο που παίζουν δεν έδειξαν κανέναν σεβασμό στον Ολυμπιακό, που πήρε δύο πρωταθλήματα Ευρώπης και τους ταπείνωσε πέρσι στον τελικό. Τον έχουν τσακίσει τον Σπανούλη στο ξύλο και όταν το παιχνίδι έχει κριθεί, να πηγαίνουν τα δύο γκαρντ και να τον σηκώνουν εικονικά είναι μια εικόνα αηδίας για μένα. Εύχομαι να πατώσουν στο Final-4“.\n“Ο κόσμος αναγνωρίζει…”\nΕν συνεχεία υπογράμμισε πως ο κόσμος του Ολυμπιακού αναγνωρίζει την όλη προσπάθεια:\n“Η παρουσία του ήταν πολύ σημαντική και στο Top-16 και σε όλα τα παιχνίδια”, με τον Γιώργο Αγγελόπουλο να συμπληρώνει:\n“Ο κόσμος, για παράδειγμα στο τελευταίο παιχνίδι με τη Ρεάλ, άρχισε να καταλαβαίνει καλύτερα τους ρόλους των παικτών. Δεν χειροκροτήθηκαν, δηλαδή, οι παίκτες που σημείωναν τους πόντους, αλλά και κάποιοι που σε προηγούμενα παιχνίδια είχαν αποδοκιμαστεί.\nΟ κόσμος του Ολυμπιακού είναι ο κόσμος του Πρωταθλητή Ευρώπης. Πιστεύω ότι θα περιμένει να χειροκροτήσει αυτή την ομάδα στους τελικούς, αλλά και πριν τους τελικούς. Είδαμε και στα παιχνίδια με τη Ρεάλ ότι ο κόσμος έδειξε μια αναγνώριση, όχι μόνο για τη φετινή χρονιά”.\n“Ο νόμος της ζωής…”\nΟ Παναγιώτης, ερωτώμενος για το μέλλον του Ολυμπιακού σημείωσε: “Θα συνεχίσουμε με το ίδιο μοντέλο. Δεν έπαιξε κάποιο ρόλο στο σημερινό αποτέλεσμα. Και με τις πιθανότητες να το δούμε, τα μπάτζετ των 40 εκατομμυρίων, κάποια στιγμή θα κέρδιζαν ένα παιχνίδι παραπάνω. Ο νόμος της ζωής είναι αυτός”.\nΑμφότεροι χαρακτήρισαν εμετική την κατάσταση στο ελληνικό πρωτάθλημα ενώ ο Γιώργος Αγγελόπουλος στάθηκε στην Εθνική Ελλάδας και το πόσο επηρεάζει τους “ερυθρόλευκους“:\n“Η μισή εθνική είναι παίκτες του Ολυμπιακού. Πηγαίνουν, αγωνίζονται, τα δίνουν όλα, τραυματίζονται, επιβαρύνονται. Πολλοί τραυματισμοί ενδεχομένως να έχουν σχέση με την προσπάθεια στην Εθνική Ελλάδας. Συνεχίζουν, όμως. Αυτός είναι ο Ολυμπιακός“.\nΟλοκλήρωσε τις δηλώσεις του λέγοντας: “Είμαστε όλοι στεναχωρημένοι που ο Ολυμπιακός δεν μπόρεσε να κάνει το three-peat. Ίσως έφτασε η στιγμή να συνειδητοποιήσουμε όλοι μας τι έχουμε πετύχει. Αυτό ισχύει για όλον τον κόσμο”.\nΠροηγούμενο Έλα Δημήτρη\nΕπόμενο “Σταθερότητα στην Ευρώπη”


Γρίπη: Στην Ελλάδα ο τακτικός χειμερινός επισκέπτης - Το πρώτο κρούσμα καταγράφηκε από το ΚΕΕΛΠΝΟ - Περίθαλψη & Ασφάλιση - Ειδήσεις - Νέα\nΓρίπη: Στην Ελλάδα ο τακτικός χειμερινός επισκέπτης - Το πρώτο κρούσμα καταγράφηκε από το ΚΕΕΛΠΝΟ\nΗ δραστηριότητα του ιού παραμένει σε χαμηλά επίπεδα, καθώς το το ένα θετικό δείγμα εντοπίστηκε μεταξύ 37 “ύποπτων” κλινικών δειγμάτων.\nΤο πρώτο επίσημο κρούσμα γρίπης για την περίοδο 2018 – 2019, καταγράφηκε στην Ελλάδα. Οφείλεται σε προσβολή από στέλεχος του ιού τύπου Α (Η3Ν2), το οποίο καλύπτεται από το εμβόλιο.\nΣύμφωνα με τους ειδικούς του Κέντρου Ελέγχου και Πρόληψης Νοσημάτων (ΚΕΕΛΠΝΟ), η δραστηριότητα του ιού παραμένει σε χαμηλά επίπεδα, καθώς το το ένα θετικό δείγμα εντοπίστηκε μεταξύ 37 “ύποπτων” κλινικών δειγμάτων που είχαν σταλεί για ανάλυση από δημόσια νοσοκομεία.\nΣε πολύ χαμηλά επίπεδα βρίσκονται και οι επισκέψεις στον γιατρό με “γριπώδη συνδρομή”. Την περασμένη εβδομάδα, μόλις το 8% των ανθρώπων που επισκέφθηκαν γιατρό είχαν συμπτώματα που μοιάζουν με εκείνα της γρίπης.\nΗ “γριπώδης συνδρομή” μπορεί να οφείλεται στον ιό της γρίπης ή σε άλλους ιούς, οι οποίοι επηρεάζουν το αναπνευστικό σύστημα και προκαλούν κάποια κοινά συμπτώματα με τη γρίπη. Οι συγκεκριμένοι ιοί συνυπάρχουν κάθε χειμερινή περίοδο.\nΟι επιστήμονες αναμένουν έξαρση της δραστηριότητας τις επόμενες εβδομάδες, με δεδομένο το ότι η παρουσία του ιού εντείνεται στην Ευρώπη. Σύμφωνα με τους μηχανισμούς επιτήρησης, έως τα τέλη Οκτωβρίου 49 ευρωπαϊκές χώρες ανέφεραν χαμηλή δραστηριότητα της γρίπης.\nΣτην Ελλάδα, εποχικές εξάρσεις γρίπης εμφανίζονται κατά τους χειμερινούς μήνες, δηλαδή από τον Οκτώβριο έως τον Απρίλιο.\nΌπως σε κάθε περίοδο, το υπουργείο Υγείας (σχετική εγκύκλιος πιο κάτω) οι ειδικοί του ΚΕΕΛΠΝΟ τονίζουν τη σημασία του αντιγριπικού εμβολιασμού ως του καλύτερου τρόπου προφύλαξης από τη γρίπη.\nΜε δεδομένο το ότι ο ιός της γρίπης μεταλλάσσεται σε διαφορετικούς υποορότυπους, έτσι και για την περίοδο 2018 - 2019 η σύνθεση του αντιγριπικού εμβολίου περιέχει τα εγκεκριμένα στελέχη του ιού, σύμφωνα με τις συστάσεις του Παγκόσμιου Οργανισμού Υγείας (ΠΟΥ).\nΓια τη φετινή περίοδο μπορεί να συνταγογραφείται οποιοδήποτε αντιγριπικό εμβόλιο, του οποίου η σύνθεση περιέχει τα εγκεκριμένα στελέχη από τον Ελληνικό Οργανισμό Φαρμάκων (ΕΟΦ), σύμφωνα με το Εθνικό Πρόγραμμα Εμβολιασμών. Μέσω των συστημάτων φαρμακοεπαγρύπνισης που λειτουργούν διεθνώς, δεν έχουν καταγραφεί σοβαρές συστηματικές παρενέργειες του αντιγριπικού εμβολίου.\nΟι περισσότεροι υγιείς άνθρωποι την ξεπερνούν χωρίς να παρουσιάσουν επιπλοκές. Ορισμένοι, όμως, όπως άτομα που ανήκουν σε ομάδες υψηλού κινδύνου, διατρέχουν μεγαλύτερο κίνδυνο για σοβαρές επιπλοκές.\nΕγκύκλιος υπουργείου Υγείας για την εποχική γρίπη


5 συμβουλές για ασφαλή οδήγηση στον πάγο - Groupama Ασφαλιστική\n12.12.2018 | Ανακοίνωση\n5 συμβουλές για ασφαλή οδήγηση στον πάγο\nΔείτε ποια είναι τα βασικά σημεία που πρέπει να προσέξετε σε περίπτωση που χρειαστεί να οδηγήσετε σε παγωμένο οδόστρωμα.\nΟδηγείτε αργά και διατηρείτε επαρκή απόσταση από το προπορευόμενο όχημα, καθώς ο πάγος μειώνει την πρόσφυση των ελαστικών και αυξάνει τον χρόνο και την απόσταση που χρειάζεται για να φρενάρετε.\nΕπιταχύνετε, φρενάρετε, στρίβετε και αλλάζετε ταχύτητες όσο το δυνατό πιο ομαλά. Σε περίπτωση ολίσθησης, αποφύγετε απότομες κινήσεις με το τιμόνι και φροντίστε οι χειρισμοί σας να είναι όσο το δυνατό πιο απαλοί.\nΠροσέχετε συνεχώς το οδόστρωμα για πιθανούς κινδύνους, όπως σημεία με πάγο που δεν διακρίνονται εύκολα.\nΒεβαιωθείτε για τη σωστή πίεση και τη καλή κατάσταση των ελαστικών σας, μιας και αποτελούν το μοναδικό σημείο επαφής με το δρόμο.\nΜια υψηλότερη ταχύτητα μπορεί να είναι πιο κατάλληλη για καλύτερη πρόσφυση σε παγωμένο δρόμο.


HOTEL ALFIERI ΑΛΆΣΙΟ - Αλάσιο, Ιταλία\nVia Leonardo Da Vinci 146, Αλάσιο, Ιταλία\nΤο Hotel Alfieri οικονομικό 3 αστέρων προσφέρει κομψά δωμάτια.\nΑυτό το ξενοδοχείο είναι περίπου 6 χλμ μακριά από Santuario dei Cetacei. Το ξενοδοχείο είναι σε απόσταση 1 χλμ από το κέντρο του Αλάσιο.\nΤο Hotel Alfieri παρέχει 40 δωμάτια εξοπλισμένα με δορυφορική τηλεόραση, θέρμανση, ιδιωτική θυρίδα ασφαλείας, ψυγείο και ντουλάπα για μια ευχάριστη διαμονή στο Αλάσιο. Τα δωμάτια προσφέρουν ιδιωτικά μπάνια με ντους, μπιντέ και δωρεάν προϊόντα περιποίησης.\nHotel Alfieri, Ιταλία


Τα κριτήρια απολύσεων στο Δημόσιο\nΑπό τους 25.000 υπαλλήλους που είναι σε διαθεσιμότητα, διώχνουν τους 11.000 μέχρι τέλους του έτους!\nΜε αγωνία περιμένουν να μάθουν οι δημόσιοι υπάλληλοι που τέθηκαν σε διαθεσιμότητα εάν τελικά θα απολυθούν ή όχι. Αυτό θα το γνωρίζουν έως το τέλος του έτους, που με βάση τους σχεδιασμούς του υπουργείου Διοικητικής Μεταρρύθμισης, θα απολυθούν 11.000 εργαζόμενοι του δημόσιου τομέα, από τους συνολικά 25.000 που θα μπουν σε καθεστώς διαθεσιμότητας. Σχεδόν δηλαδή ο ένας στους δύο!\nΠοιοι θα απολυθούν; Αυτοί που θα συγκεντρώσουν τη χαμηλότερη βαθμολογία με βάση μια σειρά κριτηρίων. Στην… πρώτη γραμμή για να αποχωρήσουν οριστικά θα είναι όσοι έχουν τα λιγότερα προσόντα, τον μικρότερο αριθμό παιδιών και τα περισσότερα χρόνια προϋπηρεσίας. Οπως έχει δηλώσει και ο αρμόδιος υπουργός Κυριάκος Μητσοτάκης, αυτοί που δεν κινδυνεύουν είναι όσοι έχουν προσληφθεί μέσω ΑΣΕΠ και γενικότερα με διαφανείς διαδικασίες.\nΣύμφωνα με πληροφορίες, αυτοί που κινδυνεύουν περισσότερο με αποχώρηση όσον αφορά τους κατόχους απολυτηρίου λυκείου (δευτεροβάθμιας εκπαίδευσης υπάλληλοι δηλαδή) είναι όσοι: – Εχουν απολυτήριο λυκείου με χαμηλή βαθμολογία ή δεν έχουν μεταλυκειακές σπουδές. – Εργάζονται πάνω από δεκαπέντε χρόνια στο Δημόσιο. – Δεν έχουν θητεία σε θέσεις ευθύνης (προϊστάμενοι, διευθυντές). – Εχουν βαθμό στην υπηρεσιακή τους αξιολόγηση κάτω από 8. Για τους υπαλλήλους υποχρεωτικής εκπαίδευσης, τον μεγαλύτερο κίνδυνο να απολυθούν έχουν όσοι: – Διαθέτουν απολυτήριο δημοτικού ή γυμνασίου με μικρό βαθμό. – Δεν μιλούν ξένες γλώσσες. – Εχουν προϋπηρεσία πάνω από δέκα χρόνια. – Εχουν βαθμό αξιολόγησης στα υπηρεσιακά τους φύλλα κάτω από 8 κατά μέσο όρο τα τελευταία οκτώ χρόνια. Για τους υπαλλήλους τριτοβάθμιας εκπαίδευσης που είναι και οι λιγότεροι, τον μεγαλύτερο κίνδυνο απόλυσης έχουν όσοι: – Πήραν με μικρό βαθμό το πτυχίο τους. – Δεν έχουν δεύτερο πτυχίο, διδακτορικό ή μεταπτυχιακό. – Δεν γνωρίζουν ξένες γλώσσες. – Εχουν προϋπηρεσία πάνω από δεκαπέντε χρόνια στο Δημόσιο. – Δεν έχουν θητεύσει σε θέσεις γενικού διευθυντή, διευθυντή ή προϊσταμένου. – Στην υπηρεσιακή τους αξιολόγηση έχουν μέσο όρο βαθμολογίας κάτω από 8. – Εχουν προσληφθεί με επετηρίδα. – Μετέτρεψαν τις συμβάσεις τους από έργου ή ορισμένου χρόνου σε αορίστου.


Κόκκινη Μέλισσα: Ο Φλεβάρης αν φλεβίσει….καλοκαίρι θα μυρίσει;\nΚάλιο γαϊδουρόδενε…παρά γαϊδουρογύρευε\nAποτελέσματα εκλογών ΟΜΣΕ την 7-2-2009\nΟ Φλεβάρης αν φλεβίσει….καλοκαίρι θα μυρίσει;\nΈπεσαν φέτος αρκετές βροχές και συνεχίζουν να πέφτουν. Ο χειμώνας μέχρι στιγμής ήταν ήπιος και όλα δείχνουν πως θα χουμε μια καλή Άνοιξη. Η γη παντού είναι σφουγγάρι μουσκεμένο και ξεδιψά τις μέλισσες.\n-->Η γαλατσίδα... ...δίνει τις πρώιμες γύρες της... ...και οι μέλισσες φαίνεται να τις προτιμούν.\n-->Ο ασφόνδυλος (σπερδούκλι-μπουρδένι) βιάστηκε πολύ και άρχισε να ανθίζει πρόωρα.\n-->Η αμυγδαλιά ετοιμάζεται... ...και κάποιες θαρραλέες δειλά δειλά ντύνονται νυφούλες... ...προσελκύοντας τις πρώτες μέλισσες....\n-->Τα πεύκα που για άλλη μια χρονιά δεν τα ξέρανε το marchallina Hellenica (εργάτης), όπως θα θέλανε μερικοί, το έβαλαν πείσμα και ρίχνουν αρκετές σταγόνες μέλι... ...για να κάνουν οι μέλισσες το πάρτυ τους!\nΚαλό μήνα σ’ όλους!\nΑναρτήθηκε από Θεοδόσης Κατσαρός στις 6:13 μ.μ.\nΘεοδόση , εδώ πάντως χθες χιόνιζε!!!\n1 Φεβρουαρίου 2009 - 6:52 μ.μ.\nΣTAYΡΟΣ ΚΟΝΤ είπε...\nγεια σου θωμα με το μεράκι σου! Καλο μηνα να έχουμε!\nκαλο μηνα θεοδοση!!\nΘεοδόση καλό μήνα.\nΚαλά εμείς εδώ σε πηγάδι κ.......με και το έφτασε (χιόνι) μέχρι την Γκούρα και τον Αγιο Βησσαρίωνα;\nΑντε να δούμε πότε θα κάνει ξαστεριά!\n1 Φεβρουαρίου 2009 - 11:44 μ.μ.\nΚαλό μήνα Θεοδόση, πάντως στο νησί ήπιος χειμώνας μέχρι στιγμής και από αύριο πάλι ζέστη και νοτιάδες.\nΚαλό μήνα Θεοδόση, εδω κάτω εχει βρεξει αρκετά αλλά έχει να κάνει παγωνιές πολύ καιρό, φαντάσου οτι τα μελισσάκια ανοίγουν σιγά-σιγά και έχουν και κηφηνογόνο αρκετό. Μου μπαίνουν ιδέες αλλα φοβάμε κιόλας.\nΒροχή θέλουμε κι άλλη αλλά και καλοσύνες γιατι έχουμε και δουλειές.\n2 Φεβρουαρίου 2009 - 3:31 μ.μ.\n"Μάρτης γδάρτης και παλουκοκαύτης" λέει η άλλη παροιμία Θεοδόση.\nΤα τελευταία χρόνια ο χειμώνας "μετατίθεται" προς το Μάρτη , γιαυτό ας είμαστε επιφυλακτικοί!\n3 Φεβρουαρίου 2009 - 1:41 μ.μ.\nKαλημέρα κύριοι. Καλό μήνα. Εγω λέω θα σφιξουν πάλι τα κρύα σύντομα\nΘεοδόση αυτό που λέτε εσείς γαλατσίδα το λένε καρανέζα στην φωκίδα αλλού φλόμο εμείς δεν έχουμε.Γαλατσίδα λέμε ένα μικρό χόρτο που είναι πολύ νόστιμο τρώγεται και ωμό\n13 Φεβρουαρίου 2009 - 7:22 π.μ.


Νέο update διαθέσιμο για τα Nokia 5 και Nokia 6! Αναβαθμίσατε; - GizChina Greece\nJoker — 8 Μαρτίου 2018\nΞεκίνησε εδώ και 2 ημέρες η διάθεση νέων αναβαθμίσεων για τα Nokia 5 και Nokia 6 από την HMD Global, με τα δύο updates να έρχονται με μέγεθος περίπου 130MB το καθένα. Περιλαμβάνουν το security update Μαρτίου από την Google, καθώς και δεκάδες βελτιώσεις/bug fixes από την Nokia.\nΤο update είναι ήδη διαθέσιμο στην χώρα μας, καθώς και σε άλλες στην Ευρώπη όπως Μ. Βρετανία, Γερμανία, αλλά και στο Μεξικό, Ινδία κ.α. Όπως πάντα συμβαίνει σε τέτοιες περιπτώσεις, θα πρέπει να περιμένετε να εμφανιστεί η ένδειξη αναβάθμισης στην status bar της συσκευής σας. Εναλλακτικά μπορείτε να μεταφερθείτε στο μενού Ρυθμίσεις – Σχετικά με την συσκευή – Αναβάθμιση Λογισμικού και να ελέγξετε χειροκίνητα.\nTags: android updateandroid updatesnokia 5nokia 6\nNext post Nexus 6P, Nexus 5X και Pixel C: Δεν θα λάβουν επίσημη αναβάθμιση σε Android P\nPrevious post OPPO R15 και R15 "Dream Mirror": εμφανίστηκαν σε επίσημες αφίσες με 3D σώμα!


(old) 6ο Forum Διατροφής – Υγείας – Ομορφιάς & Επιχειρηματικής Aνάπτυξης & Επενδύσεων στην Ελλάδα | Δ|Υ|Ο Forum\nΌλα αυτά θα παρουσιαστούν και θα συζητηθούν στις εργασίες του 6ουForum, δίνοντας την ευκαιρία στις επιχειρήσεις και την επιστήμη να δώσουν τις δικές τους απαντήσεις στις πολλαπλές προκλήσεις που αντιμετωπίζει η Ελληνική κοινωνία.\nΠαράλληλα η Οργανωτική Επιτροπή, αναγνωρίζοντας την σημασία της γυναίκας στον χώρο του επιχειρείν, θα βραβεύσει σε ειδική τελετή γυναίκες που πρωτοπορούν και βάζουν το δικό τους θετικό αποτύπωμα στην οικονομική ανάπτυξη της χώρας.\nΗ όλη διοργάνωση θα πραγματοποιηθεί δια ζώσης, σύμφωνα με τα υγειονομικά πρωτόκολλα και θα είναι ανοιχτό για το κοινό με ελεύθερη είσοδο. Παράλληλα οι εργασίες θα μεταδοθούν και διαδικτυακά.\nΧορηγός επικοινωνίας η Oικονομική Eφημερίδα “Deal News”.


Κουρασμένα πόδια, πεσμένη διάθεση, ταλαιπωρημένοι μύες; Με μια μπάλα οξυγόνου στο νερό της μπανιέρας μας, αναζωογονούμε το σώμα, αλλά και τη διάθεσή μας! Τώρα μάλιστα, μπορούμε να τις φτιάξουμε μόνες μας και με απολύτως φυσικά συστατικά! Αφήστε που είναι και ένα υπέροχο δώρο και για τους αγαπημένους μας, το οποίο και θα εκτιμηθεί ιδιαιτέρως!\nΑν διαθέτουμε λίγο χρόνο, μπορούμε να τον αφιερώσουμε σε προσωπικές… αναζητήσεις. Τι ωραιότερο λοιπόν, από το να φτιάξουμε μερικές μπάλες οξυγόνου για το μπάνιο;\nΜπορούμε να χρησιμοποιήσουμε αποκλειστικά και μόνο φυσικά συστατικά, τα περισσότερα από τα οποία υπάρχουν στην κουζίνα μας! Όσο για τα χρώματα; Λέμε όχι, στις έτοιμες χρωματικές προτάσεις και δημιουργούμε τις πιο όμορφες αποχρώσεις με απλά υλικά…\nΤα αποξηραμένα φρούτα είναι οι πρωταγωνιστές μας! Μπορούμε να τα προμηθευτούμε από τα σούπερ μάρκετ ή από παραδοσιακά καταστήματα βοτάνων και μπαχαρικών.\nΚαθώς έχουν αποξηρανθεί με ειδικό τρόπο και είναι απαλλαγμένα από το νερό, αποτελούν μια πρώτης τάξεως χρωστική ουσία. Φράουλες, βατόμουρα, μπανάνες, μάνγκο και άλλα πολλά στις υπηρεσίες μας, λοιπόν! Τραγανά και γεμάτα αρώματα μπορούν να χρησιμοποιηθούν μεμονωμένα ή σε συνδυασμό, δημιουργώντας μια έκρηξη χρωμάτων.\nΒασικά συστατικά: Μαγειρική σόδα, κιτρικό οξύ, άμυλο αραβοσίτου, αλεσμένη βρώμη ή άργιλο. (Τα άλατα epsom υπάρχει περίπτωση να διαβρώσουν την μπανιέρα μας, οπότε δεν προστίθενται σε αυτή τη φόρμουλα).\nΧρώμα: Βάζουμε στην κατάψυξη τα αποξηραμένα φρούτα και στη συνέχεια, τα πολτοποιούμε στο μπλέντερ ή στο γουδί, μέχρι να γίνουν πούδρα.\nΕιδικό συστατικό: Σκόνη βουτυρόγαλα! Ένα στοιχείο που θα εξασφαλίσει άπειρες, ευεργετικές φυσαλίδες και πλούσιο αφρό.\nΟινόπνευμα σε μπουκάλι με ψεκαστήρα: Αναζητάμε καθαρό οινόπνευμα 90%, ώστε να περιέχει ελάχιστο νερό. Εάν παρατηρήσουμε στη συνέχεια, πως το αλκοόλ μυρίζει κατά τη χρήση της μπάλας οξυγόνου δεν χρειάζεται να ανησυχήσουμε! Θα δούμε πως θα εξατμιστεί άμεσα, αφήνοντας μόνο το άρωμα των ελαίων και των φρούτων.\nΕκμαγείο: Μπορούμε να αγοράσουμε ένα καλούπι μπάλας οξυγόνου ή να χρησιμοποιήσουμε κάποιο παλιό μας τάπερ. Βάζοντας τη φαντασία μας να δουλέψει θα βρούμε από φόρμες για κέικ μέχρι και πλαστικές χριστουγεννιάτικες μπάλες, για να χρησιμοποιήσουμε ως καλούπι.\nΑιθέριο έλαιο: Ο μακρύς κατάλογος των αιθέριων ελαίων μας επιτρέπει να επιλέξουμε σύμφωνα με το άρωμα και τα θεραπευτικά τους οφέλη. Οι προτάσεις της φυτοθεραπείας είναι άλλωστε, άκρως ελκυστικές!\nΗ κατασκευή μιας μπάλας οξυγόνου είναι ακριβώς, όπως το ψήσιμο! Τα βήματα είναι απλά, αλλά θα πρέπει να είμαστε ακριβείς στις κινήσεις μας…\nΕάν χρησιμοποιήσουμε πάρα πολύ υγρό, θα «φουσκώσει» αφρίζοντας. Εάν χρησιμοποιήσουμε πολύ λίγο, θα σκάσει! Και θα πρέπει να υπολογίσουμε και την υγρασία που υπάρχει στον χώρο…, οπότε προσοχή!\nΤοποθετούμε τα συστατικά σε ένα μπολ και ανακατεύουμε καλά. Ψεκάζουμε με το οινόπνευμα και «ζυμώνουμε» το μείγμα με τα χέρια μας.\nΖυμώνουμε, προσθέτοντας σταδιακά οινόπνευμα, μέχρι να βεβαιωθούμε πως κρατάει το σχήμα της και σταματάμε τον ψεκασμό!\nΤώρα, παίρνουμε το καλούπι μας και τοποθετούμε τα στοιχεία που θέλουμε στη βάση του, καθώς αυτό θα γίνει η κορυφή της μπάλας μας!\nΑμέσως μετά, πασπαλίζουμε με λίγη πούδρα φρούτων.\nΣτη συνέχεια, αρχίζουμε να γεμίζουμε το καλούπι μας. Φροντίζουμε να προσθέσουμε το μείγμα, χωρίς το αποτέλεσμα να είναι ιδιαίτερα σφιχτό!\nΠροσοχή: Εάν η μπάλα μας είναι εξαιρετικά συμπαγής, δεν θα δημιουργεί πλούσιο αφρό! Οπότε γεμίζουμε το καλούπι πιέζοντας ελαφρά, απομακρύνουμε το παραπανίσιο, ξαναγεμίζουμε και απομακρύνουμε ξανά.\nΠιέζουμε απαλά, ώστε να μην έχει κενά… και αναποδογυρίζουμε!\nΌμως, θα πρέπει να περιμένουμε μία ημέρα για να τη χρησιμοποιήσουμε… Χρειάζεται ένα 24ωρο για να στεγνώσει…!\nΠροτείνουμε τρεις διαφορετικές προσμίξεις. Ποια προτιμάτε;\nΜάνγκο + Βούτυρο κακάο + αιθέριο έλαιο πορτοκαλιού\nΒατόμουρα + ροδοπέταλα + αιθέριο έλαιο λεβάντας\nΦράουλες + ροδοπέταλα + αιθέριο έλαιο λάιμ\n1/2 φλ. του τσαγιού κιτρικό οξύ\n1/4 φλ. του τσαγιού άνθος αραβοσίτου\n1/4 φλ. του τσαγιού αποξηραμένα φρούτα\n1 κ.σ. βουτυρόγαλα\nΚαθαρό οινόπνευμα σε μπουκάλι με ψεκαστήρα\nΣε ένα μεγάλο μπολ ανακατεύουμε τη μαγειρική σόδα, το άμυλο αραβοσίτου, το κιτρικό οξύ και τη σκόνη από το βουτυρόγαλα.\nΑνακατεύουμε μέχρι να αναμειχθούν καλά, ωσότου διαλυθούν και τα πιο σκληρά και μικρά κομμάτια.\nΠροσθέτουμε το αιθέριο έλαιο στο έλαιο βάσης.\nΡίχνουμε τα ξηρά υλικά και ανακατεύουμε καλά. Το λάδι θα σχηματίσει συστάδες, οπότε αναμειγνύουμε μέχρι να γίνει ομοιόμορφο.\nΒάζουμε στο μπλέντερ τα αποξηραμένα φρούτα, με μια κουταλιά της σούπας από το μείγμα της μπάλας οξυγόνου. Αναμειγνύουμε και διατηρούμε το μείγμα σε ένα ξεχωριστό μπολ.\nΨεκάζουμε το μείγμα της μπάλας με το καθαρό οινόπνευμα, ανακατεύοντας με γρήγορες κινήσεις, διότι δεν πρέπει να αρχίσει να αφρίζει!\nΣυνεχίζουμε, μέχρι να γίνει εύπλαστη και να μπορεί να κρατήσει το σχήμα της. Δεν ψεκάζουμε υπερβολικά, διότι δεν θέλουμε να αποκτήσει επιπλέον υγρασία. Κάνουμε το ίδιο και με την πούδρα των αποξηραμένων φρούτων, δηλαδή ένα-δυο ψεκασμούς για να κολλήσει.\nΓια να τις σχηματίσουμε, γεμίζουμε το καλούπι με το μείγμα. Όπως αναφέραμε ήδη, μπορούμε να προσθέσουμε αποξηραμένα στοιχεία (βότανα, φρούτα), να πασπαλίσουμε πούδρα από τα φρούτα στη βάση ή σε όλο το καλούπι, κ.λπ.\nΑφαιρούμε την μπάλα οξυγόνου από το καλούπι και την αφήνουμε να στεγνώσει (σε περιβάλλον με χαμηλή υγρασία, ιδανικά). Θα πρέπει να περιμένουμε γύρω στις 12-24 ώρες.\nΗ διάρκεια της είναι αρκετά μεγάλη, καθώς όσο δεν βρέχεται διατηρείται στο ακέραιο! Παρ’ όλα αυτά, ανυπομονούμε να τη χρησιμοποιήσουμε, φρέσκια, μυρωδάτη και γεμάτη υποσχέσεις για άπειρες φυσαλίδες και πλούσιο αφρό!\nΠώς θα αποκτήσουν πλούσιο αφρό, φυσικά: Οι περισσότερες μπάλες οξυγόνου είναι φτιαγμένες με SLS (επιφανειοδραστική ουσία θειικών ενώσεων, όπως το λαουρυλοθειικό νάτριο – Sodium Lauryl Sulphate, με καθαριστική δράση), για να πετυχαίνουν τη δράση του αφρού. Αλλά το βουτυρόγαλα προσδίδει παρόμοιο αποτέλεσμα! Είναι εντάξει, εάν δεν το προσθέσουμε στο μείγμα μας, αλλά θα είναι πολύ πιο ευχάριστο και διασκεδαστικό το αποτέλεσμα, εάν το κάνουμε!\nΠώς δεν θα «κολλήσει» στον πάτο της μπανιέρας: Όταν προσθέτουμε πάρα πολύ λάδι στη συνταγή, αυτόματα η μπάλα οξυγόνου γίνεται πιο βαριά και επιβραδύνεται η δράση των συστατικών της.\nΦροντίζουμε λοιπόν, να τη διατηρήσουμε όσο γίνεται πιο ελαφριά, προσθέτοντας μόνο μια σταγόνα λαδιού (το χρειαζόμαστε το λάδι για να προσθέσουμε με ασφάλεια τα αιθέρια έλαια), και δεν την πιέζουμε πολύ κατά τη διάρκεια της παρασκευής.\nΠώς θα βεβαιωθούμε για τη σωστή αναλογία των συστατικών: Η χρυσή συνταγή αποτελείται από 2 μέρη μαγειρικής σόδας, 1 μέρος κιτρικού οξέος, 1/2 μέρος διαμορφωτή (άμυλο αραβοσίτου ή άργιλος).\nΠώς θα εξασφαλίσουμε ότι δεν θα αφρίσει: Όταν φτιάχνουμε την μπάλα οξυγόνου για το μπάνιο μας είναι καλό να μην ξεκινήσουμε τη διαδικασία σε μια πολύ υγρή ή βροχερή ημέρα. Η υγρασία της ατμόσφαιρας θα επηρεάσει τη συνταγή. Επίσης, είναι σκόπιμο να χρησιμοποιούμε ως υγραντήρα καθαρό οινόπνευμα 90 βαθμών.\nDIY DIY ΚΑΛΛΥΝΤΙΚΑ DIY ΜΠΑΛΕΣ ΜΠΑΝΙΟΥ αιθέρια έλαια αρωματικές αφρίζουσες μπάλες μπάνιου ΜΥΣΤΙΚΑ ΓΙΑ ΜΠΑΛΕΣ ΜΠΑΝΙΟΥ ΟΔΗΓΙΕΣ ΓΙΑ ΜΠΑΛΕΣ ΟΞΥΓΟΝΟΥ ΓΙΑ ΤΟ ΜΠΑΝΙΟ ΠΩΣ ΘΑ ΦΤΙΑΞΩ ΜΠΑΛΕΣ ΟΞΥΓΟΝΟΥ ΓΙΑ ΜΠΑΝΙΟ\nwomanidol 15 Δεκεμβρίου 2020


Όχι στο μόρφωμα του “μεταβατικού φορέα” ΕΣΗΕΜ-Θ\nΌχι στο μόρφωμα του “μεταβατικού φορέα”\nΣ’ ένα μόρφωμα με καμία προδιαγραφή αξιοπιστίας επιχειρεί η κυβέρνηση να μεταφέρει τη λογική του «μαύρου» που επέλεξε για τη Δημόσια Ραδιοτηλεόραση.\nΕιδικά για τη Βόρεια Ελλάδα, η προσχηματική προκήρυξη δείχνει την ξεκάθαρη απόφαση της κυβέρνησης να ακυρώσει την ύπαρξη της δημόσιας ραδιοτηλεόρασης. Οι κατά καιρούς ηχηρές διακηρύξεις για την εθνική ανάγκη να υπάρχει ισχυρή φωνή ενημέρωσης στην περιφέρεια μετατράπηκαν σε πρόβλεψη για ένα ελάχιστο ανταποκριτικό γραφείο Βορείου Ελλάδος, μόλις 39 ατόμων (12 από αυτά δημοσιογράφοι). Ουδέν μονιμότερον του προσωρινού: Η ΕΡΤ3 και οι περιφερειακοί σταθμοί της ΕΡΑ ως φορείς μετάδοσης της φωνής της ελληνικής περιφέρειας, του απόδημου ελληνισμού, του πολιτισμού και του αθλητισμού δεν υπάρχουν στους σχεδιασμούς της σημερινής κυβέρνησης.\nΕίναι σαφές ότι ο δημοσιογραφικός κόσμος δε θα νομιμοποιήσει την κυβερνητική προσπάθεια να υποκαταστήσει τη δημόσια ραδιοτηλεόραση με ένα τέτοιου είδους σχήμα. Και ειδικά η Βόρεια Ελλάδα δε θα συμπράξει στην βίαιη ακύρωση του πολυετούς έργου που αποδεδειγμένα έχουν επιτελέσει η ΕΡΤ3 και οι περιφερειακοί σταθμοί της ΕΡΑ.\nΚαλούμε όλους τους φορείς της Βόρειας Ελλάδας να υποστηρίξουν τις πρωτοβουλίες της ΕΣΗΕΜ-Θ για την ανατροπή αυτών των αποφάσεων.\nΟι δημοσιογράφοι θα ενισχύσουν την παρουσία τους στις εγκαταστάσεις της ΕΡΤ και θα αναπτύξουν με όσα μέσα διαθέτουν ραδιοτηλεοπτικό πρόγραμμα το οποίο θα ανταποκρίνεται στον ρόλο μιας πραγματικά ανεξάρτητης δημόσιας ραδιοτηλεόρασης.\nΗ σύμπραξη στον λεγόμενο μεταβατικό φορέα βρίσκει την ΕΣΗΕΜ-Θ αντίθετη. Το ατομικό δικαίωμα κάθε δημοσιογράφου περνά σε αυτή τη φάση, και δεδομένων των συνθηκών και των συσχετισμών, μέσα από το συλλογικό αίτημα, όπως ορίζουν οι καταστατικές αρχές και αξίες της Ένωσης. Όσοι επιλέξουν να συμπράξουν οφείλουν να γνωρίζουν ότι δεν βλάπτουν μόνο τους συναδέλφους τους, αλλά συμβάλλουν στην de facto κατάργηση της ΕΡΤ3, με πολλαπλές αρνητικές συνέπειες για το παρόν και κυρίως το μέλλον της παρουσίας ραδιοτηλεοπτικού φορέα στη Θεσσαλονίκη και τη Βόρεια Ελλάδα.


Κάντε CLICK στην εικόνα γιατί.....: I ♥ Montechristos!\nΟ Ισοβίτης είναι ένας αδικημένος, από δικαστική πλάνη, διανοούμενος Ευαίσθητος και αλτρουιστής, δείχνεται πρόθυμος να βοηθήσει κάθε δυστυχισμένο, έστω κι αν δεν μπορεί, ή νοιάζεται για τις εκλογές, έστω κι αν δεν ψηφίζει. Δίπλα του ο Μοντεχρήστος - ένας αρουραίος με νονό τον Αλέξανδρο Δουμά και μοναδική «κομητεία» τη φυλακή - διαθέτει αξιοζήλευτη αμεριμνησία και όλο το σκωπτικό πνεύμα του δημιουργού του.\nΌταν, για παράδειγμα, ο Ισοβίτης αρχίζει να φιλοσοφεί περί συνθηκών της φυλακής και καταλήγει: «Όπου και να είσαι το ίδιο είναι! Παντού υπάρχει καταπίεση, εκμετάλλευση και αδικία», ο γεννημένος εκεί μέσα αρουραίος συμπεραίνει: «Ξέρεις, Ισοβίτη... Για μένα η φυλακή είναι ένας ολόκληρος κόσμος, ενώ για σένα ολόκληρος ο κόσμος είναι μια φυλακή!». Αμέσως μετά την άψογη ρητορεία, ο Μοντεχρήστος αναφωνεί: «Μα που τα βρίσκω ο πούστης!».\nΜε άλλα λόγια, ο Μοντεχρήστος δεν είναι η παρηγοριά και, μαζί, το βάσανο του Ισοβίτη. Είναι κυρίως ο ίδιος ο Ισοβίτης, που βγαίνει κατά κάποιο τρόπο από τον εαυτό του για να εκτιμήσει «απ' έξω» το δράμα του. Έτσι τα «στριπς» του Ισοβίτη αποτελούν την πιο πυκνή εκδοχή του χιούμορ του Αρκά, όπως και την αφετηρία κάθε φιλοσοφημένης αντίθεσης στη σοβαροφάνεια Αποτελούν, δηλαδή, εκδήλωση του πιο «αρκαϊκού» χιούμορ.\nΠαραγωγή: ΕΤ1 [1992-1993]\nΗ Σοφία Βόσσου και ο Γιώργος Νινιός στις φωνές του Μοντεχρήστου και Ισοβίτη αντίστοιχα.\nΚίνηση κουκλών: Άννα Σαντοριναίου, Πόπη Γαλανού, Ρωξάνη Νικήτογλου Μουσική: Αλέξανδρος Μούζας\nΖωγραφική σκηνικών: Ανδρέας Δεβετζής\nΔιεύθυνση παραγωγής: Ντοντό Σαντοριναίου\nΒοηθός σκηνοθέτη: Σπύρος Αρτουμάς\nΚαλλιτεχνική διεύθυνση: ΑΡΚΑΣ\nΣκηνοθεσία: Μάρκος Σαντοριναίος\nΒοηθός παραγωγής: Σπύρος Βρεττός\nΣκρίπτ: Μπάμπης Χάσουλας\nΕπεξεργασία ήχου: Δήμητρα Κασίδου, Δημήτρης Παπαδόπουλος\nΦύλακας - Δήμιος: Γιάννης Ευδαίμων\nΜάγειρας: Γιάννης Μποσταντζόγλου\nΠαπάς - άρρωστος: Δημήτρης Λιγνάδης\nΚλημεντίνη: Έφη Καπινιάρη\nΜελλοθάνατος δραπέτης: Γιώργος Χριστοδουλίδης\nΔραπέτης: Νίκος Καραθάνος\nΓιατρός - γέρος: Σπύρος Βρεττός\nΑναρτήθηκε από Αντώνης Ν. στις 19:34


ΟΛΥΜΠΙΑΚΟΣ: Εντός της ημέρας ο Πάουλο Μασάδο ολοκληρώνει τις ιατρικές εξετάσεις και ακολούθως θ’ ανακοινωθεί η απόκτηση του 26χρονου Πορτογάλου επιτελικού μέσου. Μετά θα δρομολογηθούν εξελίξεις στο θέμα του στόπερ. «Ναυαγεί» το ενδεχόμενο της απόκτησης του Πάμπλο Κοντρέρας ο οποίος ξεκαθάρισε πως θα παραμείνει στην Κόλο – Κόλο. Πρώτος στόχος είναι ο Σκιλασί της Αρσεναλ. Επιπόλαιοι αποδείχθηκαν οι τραυματισμοί των Μήτρογλου και Χολέμπας.\nΕΘΝΙΚΗ: Οι Καραγκούνης και Σηφάκης δεν συμπεριλαμβάνονται στην αποστολή της Εθνικής για το αυριανό φιλικό παιχνίδι με τη Νορβηγία στο Οσλο. Νέα πρόσωπα είναι οι Σιόβας, Μαυρίας, Βελλίδης και Δημούτσος. Αποκλείστηκε ο Χολέμπας λόγω τραυματισμού του στην αριστερή ποδοκνημική. Στη διάθεση του Φερνάντο Σάντος βρίσκονται οι Καρνέζης, Βελλίδης, Βύντρα, Τοροσίδης, Κυριάκος Παπαδόπουλος, Παπασταθόπουλος, Σιόβας, Κατσουράνης, Μανιάτης, Δημούτσος, Τζιόλης, Νίνης, Φορτούνης, Χριστοδουλόπουλος, Αθανασιάδης, Μήτρογλου, Σαλπιγγίδης, Σαμαράς, Μαυρίας, Σπυρόπουλος.\nΠΟΛΟ: Ο Ν. Ο. Βουλιαγμένης, ο Ολυμπιακός και άλλες 18 ομάδες μπήκαν απευθείας στη Β’ φάση του κυπέλλου πρωταθλητριών ανδρών (19-21 Οκτωβρίου). Στην αντίστοιχη διοργάνωση γυναικών ο ΝΟΒ θα παίξει από τις 22 έως τις 25 Νοεμβρίου, στον Α΄ όμιλο (Νίκαια Γαλλίας) με Κίνεφ Κίρισι (Ρωσία), Ματαρό (Ισπανία), Νις (Γαλλία), Χετ Ράφαϊν (Ολλανδία) και Εγκερ (Ουγγαρία). Στον άλλο όμιλο (Ιμπερια, Ιταλία) ο Ολυμπιακός θ’ αντιμετωπίσει τις Ιμπέρια, Σαμπατέλ (Ισπανία), Μπόχουμ (Γερμανία), Νανσί (Γαλλία) και Τιβόν (Ισραήλ). Τέσσερις ομάδες από κάθε όμιλο θα προκριθούν για τους προημιτελικούς (9-23 Μαρτίου 2013). Στο Τρόπαιο ΛΕΝ γυναικών ο Ηρακλής θα παίξει (22-25.11, Σεβίλλη, Ισπανία) με τις Ρούζα (Ρωσία), Λάιντεν (Ολλανδία), Σεβίλλη, Λιλ και Μπορντό (Γαλλία), Οτερ (Μ. Βρετανία) και Γκαλατάσαραϊ (Τουρκία). Για τους προημιτελικούς θα προκριθούν τέσσερις ομάδες.\nΜΠΑΣΚΕΤ: Την πρώτη του προπόνηση πραγματοποίησε ο Παναθηναϊκός, που ανακοίνωσε τη μεταγραφή του 22χρονου φόργουορντ, Χάρη Γιαννόπουλου. Ο Ντεργουίν Κίτσεν θα ενσωματωθεί στην προετοιμασία στο Καρπενήσι, στις 16/8.\nΓΚΕΝΤΣΟΓΛΟΥ: Δανεικό στη Λιβόρνο έδωσε η Σαμπντόρια τον πρώην παίκτη της ΑΕΚ.\nΟΦΗ: Ο Αργεντινός μέσος Ματίας Βερόν ανανέωσε τη συνεργασία τους για δύο χρόνια.\nΦΙΛΙΚΟ: Χωρίς νικητή έληξε η αναμέτρηση του Αρη με τη Βέροια (1-1) στο «Κλεάνθης Βικελίδης». Η «βασίλισσα» του Βορρά προηγήθηκε στο 31′ με τον Μπελόν. Για τον Αρη ισοφάρισε ο Σουνά στο 55′.


ΣΤΟΧΕΥΟΝΤΑΣ ΤΙΣ ΕΙΚΟΝΕΣ - Εκπαίδευση Δίχως Όρια\n«ΣΤΟΧΕΥΟΝΤΑΣ ΤΙΣ ΕΙΚΟΝΕΣ»- ΚΑΤΑΚΤΩΝΤΑΣ ΤΟ ΦΩΝΗΜΑ\nΕκπαίδευση Δίχως 'ΟριαΕιδική Αγωγή, Εκπαιδευτικές Πρότασεις, Συμβουλές\n«ΣΤΟΧΕΥΟΝΤΑΣ ΤΙΣ ΕΙΚΟΝΕΣ»\nΔΡΑΣΤΗΡΙΟΤΗΤΕΣ ΓΙΑ ΤΗΝ ΚΑΤΑΚΤΗΣΗ ΤΟΥ ΦΩΝΗΜΑΤΟΣ-ΣΤΟΧΟΥ ΣΕ ΛΕΞΕΙΣ ΔΙΣΥΛΛΑΒΕΣ, ΤΡΙΣΥΛΛΑΒΕΣ ΚΑΙ ΠΟΛΥΣΥΛΛΑΒΕΣ ΣΕ ΑΡΧΙΚΗ ΘΕΣΗ\nΣε προηγούμενο άρθρο αναφερθήκαμε στις αρθρωτικές και φωνολογικές διαταραχές, στις ηλικίες κατάκτησης των φωνημάτων και στα στάδια κατάκτησης τους. Στο παρόν άρθρο θα παρουσιαστούν δραστηριότητες που αφορούν στην κατάκτηση του φωνήματος που δυσκολεύεται να εκφέρει το παιδί, σε λέξεις δισύλλαβες, τρισύλλαβες και πολυσύλλαβες σε αρχική θέση.\nΓια παράδειγμα, εάν ένα παιδί αντικαθιστά το φώνημα «σ» με το φώνημα «θ» είναι απαραίτητη η ακριβής ακολουθία ορισμένων βημάτων με σκοπό την κατάκτηση του φωνήματος «σ» και την εισαγωγή του στον αυθόρμητο λόγο.\nΠιο συγκεκριμένα, εφόσον το παιδί έχει κατακτήσει την ακουστική διάκριση των δύο φωνημάτων, τη σωστή τοποθέτηση των αρθρωτών για την ορθή παραγωγή αυτού και την παραγωγή του σε επίπεδο συλλαβών έπεται η παραγωγή του σε επίπεδο δισύλλαβων, τρισύλλαβων και πολυσύλλαβων λέξεων σε αρχική θέση.\nΠαίρνουμε χοντρό χαρτόνι και το κόβουμε σε 3 μεγάλα τετράγωνα κομμάτια. Ύστερα κολλάμε 1 πλαστικό ή χάρτινο ποτήρι στο μέσο του κάθε χαρτονιού. Γύρω από το πρώτο ποτήρι και πάνω στο πρώτο χαρτόνι, που έχουμε κόψει, τοποθετούμε εικόνες που αντιστοιχούν σε δισύλλαβες λέξεις σε αρχική θέση του φωνήματος-στόχου.\nΈπειτα στο δεύτερο χαρτόνι τοποθετούμε εικόνες που αντιστοιχούν σε λέξεις τρισύλλαβες σε αρχική θέση και στο τελευταίο και τρίτο σε σειρά χαρτόνι, εικόνες που αντιστοιχούν σε λέξεις πολυσύλλαβες σε αρχική θέση. Στην προκειμένη περίπτωση θέτουμε ότι το φώνημα-στόχος είναι το φώνημα «σ».\nΣτη συνέχεια τοποθετούμε αυτά τα 3 χαρτόνια στον τοίχο. Το παιδί καλείται να στοχεύσει στο πρώτο χαρτόνι που πάνω του θα υπάρχουν εικόνες που αντιστοιχούν σε λέξεις δισύλλαβες σε αρχική θέση. Αφού εκφέρει τη λέξη μιας εικόνας, να πετάξει ένα μπαλάκι μέσα στο ποτήρι.\nΑφού έχει εκφέρει τις λέξεις που αντιστοιχούν στις εικόνες του πρώτου χαρτονιού με επιτυχία 80% προχωράει στο επόμενο χαρτόνι. Πάνω του έχουν τοποθετηθεί εικόνες που αντιστοιχούν σε τρισύλλαβες λέξεις σε αρχική θέση. Όταν κατακτήσει και αυτόν τον στόχο με ποσοστό επιτυχίας 80% και άνω, ακολουθεί το τρίτο χαρτόνι. Εκεί ολοκληρώνεται αυτή η δραστηριότητα.\nΠίνακας με Δισύλλαβες λέξεις\n3 πίνακες αυξανόμενης δυσκολίας\nΠαίρνουμε τις εικόνες που αντιστοιχούν σε λέξεις δισύλλαβες, τρισύλλαβες και πολυσύλλαβες σε αρχική θέση του φωνήματος στόχου και τις κολλάμε πάνω σε τουβλάκια. Αφού έχουμε τοποθετήσει τα τουβλάκια σε θέση μπόουλινγκ, καλούμε το παιδί με μία μικρή μπαλίτσα να ρίξει όσα περισσότερα τουβλάκια μπορεί.\nΎστερα εκφέρει τις εικόνες που αντιστοιχούν στα τουβλάκια που έριξε. Η δραστηριότητα αυτή ξεκινάει με λέξεις δισύλλαβες. Συνεχίζεται με λέξεις τρισύλλαβες και ολοκληρώνεται με τις πολυσύλλαβες λέξεις. Για την συνέχιση του επόμενου στόχου κρίνεται απαραίτητη η ολοκλήρωση του προηγούμενου με ποσοστό επιτυχίας 80% και άνω.\n•Αντί για τουβλάκια μπορούμε να χρησιμοποιήσουμε ξύλινα μανταλάκια τα οποία θα έχουμε τοποθετήσει ανάποδα με σκοπό να στερεωθούν και με αυτά θα έχουμε πιάσει μία-μία τις εικόνες.\nΤοποθετούμε εικόνες πάνω σε ένα στόχο. Το παιδί καλείται να σημαδεύσει με βελάκια τις εικόνες. Κάθε φορά που στοχεύει μία εικόνα, εκφέρει και τη λέξη που αντιστοιχεί σε αυτή. Η δραστηριότητα αυτή εξίσου ξεκινάει με λέξεις δισύλλαβες. Συνεχίζεται με λέξεις τρισύλλαβες. Ολοκληρώνεται με τις πολυσύλλαβες λέξεις. Για την συνέχιση του επόμενου στόχου κρίνεται απαραίτητη η ολοκλήρωση του προηγούμενου με ποσοστό επιτυχίας 80% και άνω.\nΟι παραπάνω δραστηριότητες μπορούν να πραγματοποιηθούν και με το φώνημα να βρίσκεται σε μεσαία ή τελική θέση με λέξεις δισύλλαβες, τρισύλλαβες και πολυσύλλαβες.\nΔΕΙΤΕ ΕΠΙΣΗΣ: ΑΝΑΠΤΥΞΙΑΚΑ ΟΡΟΣΗΜΑ ΑΝΑΓΝΩΣΗΣ ΚΑΙ ΓΡΑΦΗΣ ΜΕΤΑ ΤΗΝ ΗΛΙΚΙΑ ΤΩΝ 6 ΕΤΩΝ\nΤΡΟΠΟΙ ΥΠΟΣΤΗΡΙΞΗΣ ΜΑΘΗΤΩΝ ΜΕ ΔΥΣΛΕΞΙΑ\n«ΤΥΠΩΜΑΤΑ ΚΑΙ ΧΡΩΜΑΤΑ»


Η CITY προτείνει εκδρομή... στον Κάτω Δρυ\nΤι θα έλεγες, αυτό το Σαββατοκύριακο -ή και το επόμενο, εδώ θα κολλήσουμε;- να το περνούσες στον πανέμορφο Κάτω Δρυ;\nσαββατοκύριακο χωριο Κάτω Δρυ εκδρομη Κύπρος\nΤο Δημοτικό Συμβούλιο Νεολαίας Δήμου Λατσιών, διοργανώνει την ερχόμενη Κυριακή, 24 Ιανουαρίου, μια εκδρομή στα Λεύκαρα και τον Κάτω Δρυ, η οποία αφορά αποκλειστικά στους νέους και νέες. Περισσότερα για την εκδρομή μπορείς να μάθεις ΕΔΩ.\nΠάντως, όποια ηλικία κι αν έχεις, ανεξάρτητα από την πιο πάνω πρόταση, σίγουρα δεν χρειάζεται να ανησυχείς, αφού αν δεν καταφέρεις να λάβεις μέρος στην εκδρομή του Δήμου, μπορείς να ετοιμάσεις βαλίτσα, να μπεις στο αμάξι και να ανηφορίσεις με την παρέα σου ως τον Κάτω Δρυ.\nΤο μικρό και γραφικό χωριουδάκι της επαρχίας Λάρνακας, έχει πολλά να δείξει σε όσους επιλέξουν να το επισκεφτούν.\nΕργαστήρι μαρμελάδας «JAR»\nΑν φτάσεις στο χωριό πρωί-πρωί, με την αυγούλα, σου προτείνουμε να επισκεφτείς το εργαστήρι «JAR» της κυρίας Έλλης, στο οποίο φτιάχνει μαρμελάδες και chutneys.\nΒρίσκεται στην πλατεία του χωριού και αν τηλεφωνήσεις στο 96476265 από την προηγούμενη ημέρα, η κυρία Έλλη μπορεί να σου ετοιμάσει και πρόγευμα, έτσι για να έχεις μια καλή αφορμή να δοκιμάσεις τις μαρμελάδες της.\nΔιπλά από το εργαστήρι «JAR» θα βρεις το ένα και μοναδικό καφενείο του χωριού, στο οποίο μπορείς να κάτσεις, να ξαποστάσεις και να πιείς τον καφέ σου.\nΤο μεσημέρι μπορείς να γευματίσεις στην ταβέρνα «Πλάτανος», η οποία βρίσκεται επίσης στον κεντρικό δρόμο του Κάτω Δρυ. Προσφέρει μαγειρευτά φαγητά όπως λευκαρίτικο ταβά, κουπέπια, ειδή σχάρας, καθώς και μεζέδες. Η ταβέρνα λειτουργεί καθημερινά, μεσημέρι και βράδυ. Αν σκοπεύεις να πας με μεγάλη παρέα, καλύτερα να κάνεις κράτηση από την προηγούμενη μέρα, στο 24342160.\nΤο Μουσείο Λαϊκής Τέχνης του χωριού στεγάζεται σε μια παραδοσιακή οικία του 19ου αιώνα και εκεί θα βρεις όλα τα αντικείμενα που είχαν οι παππούδες μας στα σπίτια τους, καθώς και αυτά που χρησιμοποιούσαν για τις ανάγκες της δουλειάς τους.\nΕίναι ανοικτό καθημερινά, εκτός Δευτέρας και Σαββάτου, από τις 09.30 μέχρι τις 15.00. Η είσοδος είναι στο 1 ευρώ ανά άτομο.\nΤο χωριό Κάτω Δρυς διαθέτει επίσης και ένα οινοποιείο, το οποίο ονομάζεται «Κτήμα Χριστούδια». Το οινοποιείο είναι ανοικτό καθημερινά από τις 09.00 μέχρι τις 17.00 και προσφέρει όλες τις ώρες, δωρεάν δοκιμή κρασιού και ξενάγηση στους χώρους όπου παρασκευάζεται το κρασί.\nΣτο χώρο του οινοποιείου, μπορείς επίσης να γευματίσεις είτε με μικρή, είτε με μεγάλη παρέα. Το μόνο που έχεις να κάνεις είναι να τηλεφωνήσεις νωρίτερα στο 99813075 για να ετοιμάσουν το μπουφέ, το οποίο περιλαμβάνει παραδοσιακά, αλλά και γκουρμέ φαγητά.\n«Μουσείο μέλισσας και κεντήματος» και ξενώνας «Garden Kamara»\nΟ κύριος Ιάκωβος Κορνιώτης και η σύζυγός του Έλλη, έφτιαξαν στο χωριό το «Μουσείο μέλισσας και κεντήματος», καθώς και τον παραδοσιακό ξενώνα «Garden Kamara», σε ένα μεγάλο βιολογικό κήπο. Αν βρεθείς στο μουσείο να ξέρεις πως καθημερινά, εκτός Πέμπτης, από τις 10.00 μέχρι τις 16.00, θα υπάρχει άτομο, το οποίο θα σε ξεναγήσει και θα σου μιλήσει τόσο για τη ζωή που είχαν παλαιότερα οι κάτοικοι του χωριού, όσο και για την ιστορία της μελισσοκομίας. Για το μουσείο υπάρχει είσοδος στα 2 ευρώ.\nΤα βράδυ, μπορείς να διανυκτερεύσεις στον ξενώνα «Garden Kamara», ο οποίος βρίσκεται μέσα στη φύση και είναι φιλόξενος, παραδοσιακός και γεμάτος με παλιά έπιπλα. Οι τιμές για τον ξενώνα, ξεκινάνε από 75 ευρώ το βράδυ. Για κρατήσεις: 99419491.\nΕκτός από τον ξενώνα «Garden Kamara», υπάρχουν επίσης ακόμη 3 χώροι που προσφέρονται για διανυκτέρευση στον Κάτω Δρυ.\nPalatakia Village House- Οι τιμές ξεκινούν από 60 ευρώ το βράδυ. Για κρατήσεις: 99934807\nBlue Oak House- Οι τιμές ξεκινούν από 60 ευρώ το βράδυ. Για κρατήσεις: 99680556\nPalati House- Οι τιμές ξεκινούν από 40 ευρώ το βράδυ. Για κρατήσεις: 99698280\nΤα υπέροχα Παλατάκια


Τέσσερα νέα έργα έγραψε και παρουσιάζει στο Θέατρο της Ε.Μ.Σ., ο Χρήστος Στανίσης. Τι λέει στο ethnos.gr για τον δάσκαλό του, Ευγένιο Σπαθάρη και το Θέατρο Σκιών.\n«Πάρε τον Καραγκιόζη, πάτα πάνω του και πήγαινέ τον παραπέρα». Η συμβουλή που έδωσε ο δάσκαλος του Θεάτρου Σκιών, Ευγένιος Σπαθάρης, στον μαθητή του, Χρήστο Στανίση, έπιασε τόπο και σήμερα εκείνος είναι ένας από τους σημαντικότερους καραγκιοζοπαίχτες της χώρας. Θεσσαλονικιός στην καταγωγή ο Χρήστος Στασίνης επαναφέρει τον Καραγκιόζη στο Κρατικό Θέατρο Βορείου Ελλάδος.\nΟ Στανίσης ξαναέφερε τον Καραγκιόζη στο ΚΘΒΕ!\nΟ Καραγκιόζης έχει βρει εδώ και λίγο καιρό στέγη στο Κρατικό Θέατρο Βορείου Ελλάδος! Με έναν μεγάλο μπερντέ, ειδικά κατασκευασμένες φιγούρες ύψους περίπου ενός μέτρου, αλλά και ζωντανή μουσική!\nΟ γνωστός και αγαπημένος ήρωας, επέστρεψε στο ΚΘΒΕ για πρώτη φορά μετά το 1992. Τότε είχαν φιλοξενηθεί οι παραστάσεις του σπουδαίου Ευγένιου Σπαθάρη στο Βασιλικό Θέατρο.\nTV100 - YouTube\nΟ Χρήστος Στανίσης συζητά με την Χριστίνα Κανατακη καλεσμένος στην εκπομπή Πάρτε Θέση και την Δημοτική Τηλεόραση Θεσσαλονίκης TV100\nΧρήστος Στανίσης: Ο μαθητής του Σπαθάρη παρουσιάζει πέντε παραστάσεις Καραγκιόζη


ΦΩΤΗΣ ΜΠΑΖΑΚΑΣ: Ποια Μύκονος; Δείτε το μικρό χωριουδάκι της πρωτεύουσας που έκαναν τις διακοπές τους οι Αθηναίοι\nνα αποδρούν συχνά έτσι λοιπόν έκαναν μικρές εξορμήσεις σε ένα μικρό και καταπράσινο χωριουδάκι στα βόρεια της πόλης.\nΜε την πάροδο του χρόνου έλαβαν χώρα αρκετές προεκτάσεις στο Σχέδιο Πόλεως της Αθήνας, που εμπλούτισαν χωροταξικά την οδό με μεγαλύτερα τμήματα και νεόδμητες κατοικίες. Την δεκαετία του 1870 τα Πατήσια που μέχρι τότε αποτελούσαν μικρό χωριό, ενσωματώθηκαν σαν προάστιο της πόλης, διστάμενο σε Άνω και Κάτω Πατήσια. Κομβικό ορόσημο στην ιστορία της οδού το 1946, οπότε και μετονομάστηκε απο Πατησίων σε 28-ης Οκτωβρίου, προφανώς για να τιμηθεί η εθνική επέτειος της απελευθέρωσης.\nΣτα χρόνια του βασιλέως Όθωνος η Πατησίων αποτέλεσε το κεντρικό σημείο ψυχαγωγίας για τις κυρίες και τους νέους όλων των κοινωνικών τάξεων, αλλά και τους ξένους προσκεκλημένους που κατέφευγαν σ΄αυτήν και το Πεδίον του Άρεως για περίπατο κατά τις Κυριακές και τις αργίες. Επι της οδού εγκαθίστατο η στρατιωτική μπάντα που παιάνιζε σύγχρονους μουσικούς ρυθμούς και έτερπε ψυχικά τους επισκέπτες, πάνω σε μια πολυγωνική εξέδρα. Ο τρόπος αυτός διασκέδασης είχε οικογενειακό χαρακτήρα και ειδικώτερα για τις γυναίκες των χαμηλότερων εισοδηματικών στρωμάτων της εποχής, η έξοδος στην Πατησίων συνιστούσε μοναδική ευκαιρία για να εκδράμουν απο το σπίτι. Η επίσκεψη στην οδό γίνονταν είτε με τα πόδια, είτε με άμαξες. Συνιστούσε κεντρικό κοσμικό γεγονός στην ζωή της πόλης και το τιμούσε και το βασιλικό ζεύγος που αφικνύετο έφιππο στην οδό. Έως την δεκαετία του 1880 η Πατησίων, αλλά και το παρακείμενο Πεδίον του Άρεως μονοπωλούσαν την αγάπη του κόσμου. Ενώ ήταν και ιδεώδης χώρος στην πόλη για τους έφιππους. Μάλιστα τα απογεύματα συνωστίζονταν στην οδό ωραίες νεαρές αμαζόνες με την συνοδεία μελών της νεοιδρυθείσης τότε (1880) «Φιλίππου Εταιρείας». Σ΄αυτές τις απογευματινές παρουσίες κεντρικό κοσμικό ρόλο διαδραμάτιζε ένας ξεχωριστός τύπος της Αθήνας του 19-ου αιώνα, που συναιρούσε μαζί στοιχεία αριστοκρατίας, αλλά και γραφικότητας. Σύντομα αναγορεύτηκε σε ερωτύλο-κοσμικό της εποχής , με πολλά ευτράπελα στοιχεία όμως να τον συνοδεύουν. Ήταν ο Ευσράτιος Ράλλης στρατιωτικός τω επαγγέλματι και πρόεδρος συνάμα της «Φιλίππου Εταιρείας», που διοργάνωσε και τις πρώτες ιπποδομίες του Φαλήρου. Ο Ράλλης ήταν δεινός χορευτής και με τους άψογους τρόπους κοινωνικής του ευγενείας του γοήτευε τις ωραίες κυρίες τότε των Αθηνών, που θεωρούσαν τιμή τους να τις συνοδεύσει σε έναν χορό. Το υψηλό αυτό κύρος στις γυναίκες εξάλλου ξεπερνούσε την φυσική του ατυχία, να έχει μια πελώρια μύτη. Σχεδόν όλη του η μέρα κατναλίσκονταν στις κοσικές του εξόδους.\nΤις απογευματινές ώρες κατέφευγε στην Αθηναϊκή Λέσχη σύμβολο της κοινωνικής αριστοκρατίας της εποχής και τα βράδια ξεχύνονταν σαν χείμαρρος στις χοροεσπερίδες. Μέχρι τα βαθιά του γεράματα ο Ευστράτιος Ράλλης ήταν το σύμβολο της αστικής τότε διασκέδασης και γοητείας. Χαρακτηριστικό 'ήταν ότι στα στερνά του χρόνια χόρευε «με τας εγγόνας των κυριών τας οποίας είχε χορέψει εις την νεότητά των». Ένα ακόμη γεγονός είναι άρρηκτα συνδεδεμένο με τον Ευστράτιο Ράλλη. Με την έκσταση του Κριμαϊκού πολέμου το 1854, ο Ράλλης συμμετείχε στις πολεμικές επιχειρήσεις ως επικεφαλής μικρού ελληνικού εθελοντικού σώματος, το οποίο σύντομα αποσυνετέθη. Έτσι επέστρεψε άπραγος στην Αθήνα. Ωστόσο στο πεδίο των στρατιωτικών επιχειρήσεων ο Ράλλης είχες αφήσει έναν προσωπικό χαρτοφύλακά του. Οι Τούρκοι επιπόλαια θεώρησαν ότι βρήκαν κάποιο στρατιωτικό θησαυρό με πολεμικά μυστικά. Τον μετέφεραν στην Κωνσταντινούπολη για αποκρυπτογράφηση. Για να αποδειχτεί άνθρακες ο θησαυρός, αφού τα στρατιωτικά μυστικά που υποτίθεται ότι είχε ο χαρτοφύλακας του Ράλλη, ήταν οι προσωπικές ερωτικές επιστολές του !!! Όμως αξίζει να σημειωθεί πως με υποδειγματική τάξη οι Τούρκοι μετά το πέρας του πολέμου επέστρεψαν τα γράμματα του Ράλλη, μέσω του Τούρκου πρέσβη στην Αθήνα.\nΜε την έλευση του 20ου αιώνα άρχισαν να χτίζονται με ταχύτητα γεωμετρικής προόδου στην Πατησίων καλλιεπή κτίρια και κατοικίες που κατέστησαν την οδό, μιας απο τις πυκνοδομημένες οδούς της Αθήνας. Καθόλο το μήκος της οδού είναι διάσπαρτα πλήθος αρχιτεκτονικών οικοδομημάτων σπανίας αισθητικής και ποικίλων ρυθμών, που καταμαρτυρούν το υψηλό κύρος και την μεγάλη κοινωνική αίγλη της, τις προηγούμενες δεκαετίες. Μια σπάνια αλληλουχία αρχιτεκτονικών ρυθμών όπως νεοκλασικά, αρ ντεκό και μοντερνίστηκα του μεσοπολέμου, συμπλέκονται σε πολλά αριστουργηματικά κτίρια της Πατησίων και αποτυπώνουν το παλαιότερο αισθητικό της μεγαλείο. Χαρακτηριστικά είναι τα παρακάτω κτίρια : Μέγαρο Λιβιεράτου (Πατησίων 55 και Ηπείρου 2) της περιόδου 1908-1909 σε ρυθμό νεομπαρόκ και σε σχέδια του αρχιτέκτονα Αλεξ. Νικολούδη, που αποτελεί το πρώτο και χαρακτηριστικότερο έργο του αρχιτέκτονα. Το Μέγαρο Γ. Ησαία (Πατησίων 65 και Ιουλιανού) της μεσοπολεμικής δεκαετίας 1920, πολυκατοικία πλουσίων αστών σε σχέδια του του Παναγιώτη Ζίζηλα, που σήμερα φιλοξενεί στην Σχολή Κινηματογράφου «Λυκούργου Σταυράκου». Η εξαίρετης αισθητικής τετραώροφη πολυκατοικία του μεσοπολέμου (Ιουλιανού 26) του 1926 σε σχέδια του αρχιτέκτονα Β. Τσαγρή (1882-1941), η οποία συναιρεί αρχιτεκτονικά στοιχεία κλασικά και αρ νουβό.Το 1996 το κτίριο χαρακτηρίστηκε διατηρητέο. Άξιο μνείας είναι το γεγονός πως ένα διαμέρισμα της πολυκατοικίας διασώζει πλήρως τα στοιχεία της αστικής ζωής της εποχής. Όπως έπιπλα, σερβίτσια, λουτρό, ηλεκτρικές συσκευές και άλλα χρηστικά αντικείμενα, διατηρούνται αναλλοίωτα απο την εποχή κατοίκησης του διαμερίσματος δίνοντας πλήρως την αισθητική εικόνα και τον τόνο ζωής της εποχής. Ακόμα σημειώνουμε την εξαίρετης αισθητικής τετραώροφη πολυκατοικία του 1924 επι της οδού Πατησίων 75 και Γκιλφόρδου σε σχέδια του αρχιτέκτονα Κ. Κιτσίκη. Όμως παράλληλα με τα αρχιτεκτονικά αριστουργήματα στην Πατησίων, υπήρξαν -μερικά εκ των οποίων διασώζονται ακόμη και σήμερα- ορισμένα απο τα σπουδαιότερα και ακμάζοντα θέατρα των Αθηνών, που καταδεικνύουν και την αστική ανάπτυξη και κοινωνική ευημερία της περιοχής της οδού.\nΤο εκπληκτικό βίντεο ενός Ιάπωνα για τα Μετέωρα που "κόβει την ανάσα"!


Μόνιμο Μακιγιάζ - Permanent Makeup\nΘεραπεία αποκατάστασης με αυτόλογη μεσοθεραπεία\nΠαρασκευή, 18 Δεκέμβριος 2015\tΚατηγορία: Θεραπείες Προσώπου\tΕμφανίσεις: 584\nΗ μέθοδος αποτελεί ιδανική λύση για γυναίκες που δεν επιθυμούν να μακιγιάρονται συνεχώς ή λόγω επαγγελματικών υποχρεώσεων θέλουν να μειώσουν το χρόνο του καθημερινού μακιγιάζ .\nΗ μέθοδος παρέχει εξαιρετικά αποτελέσματα σε άτομα που έχουν βγάλει υπερβολικά τα φρύδια τους, έχουν κενά ή ουλές, οι τρίχες δεν ξαναφυτρώνουν ή θέλουν να διορθώσουν το σχήμα τους.\nΠρόσωπα με άτονα ή τελείως ανύπαρκτα φρύδια που δεν επιθυμούν να δώσουν μόνιμη λύση με μεταμόσχευση τριχοθυλακίων μπορούν να βρουν μία μόνιμη λύση στο μόνιμο μακιγιάζ.\nΤέλος το μόνιμο μακιγιάζ προσφέρεται για αλλαγή σχήματος των φρυδιών σε περίπτωση που δεν είσαστε ικανοποιημένοι με το υπάρχον σχήμα σας.\nΧρειάζονται δύο επισκέψεις. Στην πρώτη επίσκεψη πραγματοποιείται η εφαρμογή και ακολουθεί η δεύτερη επαναληπτική επίσκεψη 20 ημέρες μετά. Η κάθε επίσκεψη διαρκεί περίπου μία ώρα.\nΑΜΕΣΩΣ ΜΕΤΑ ΤΗΝ ΕΦΑΡΜΟΓΗ\nΟ ερεθμισμός φεύγει μέσα σε 8-10 ώρες και μέσα σε 3 - 12 ημέρες το νεκρό δέρμα μαζί με λίγο χρώμα (που είναι περίπου 30% πιο σκούρο από το τελικό χρώμα), θα αρχίσει να ξεφλουδίζει αφήνοντας ένα πιο ελαφρύ, ματ χρώμα. Η ξηρότητα δεν είναι σχεδόν καθόλου ορατή. Επίσης εξαρτάται από το διαφορετικό επίπεδο ανάρρωσης που έχει το κάθε άτομο.\n"Το μόνιμο μακιγιάζ γίνεται στα επιφανειακά στρώματα της επιδερμίδας και είναι αναίμακτο. Έχει φυσική όψη και είναι κατάλληλο για κάθε άτομο"\nΑκόμα και τα πιο ευαίσθητα και αλλεργικά άτομα δεν παρουσίασαν κανένα πρόβλημα. Αξίζει να σημειωθεί ότι οι βαφές δεν εισχωρούν στην κυκλοφορία του οργανισμού αλλά παραμένουν στην επιφανειακή στιβάδα της επιδερμίδας για αυτό και γίνεται ΧΩΡΙΣ ΠΟΝΟ. Η εφαρμογή γίνεται κάτω από απόλυτη απολύμανση και με κάθε προφύλαξη για εσάς και για τον αισθητικό. Χρησιμοποιούνται βελόνες μιας χρήσης.\nΕπίσης είναι Αμερικανικής προέλευσης με FDA Approved (Εγγεκριμένο από τον Αμερικανικό Οργανισμό Φαρμάκων).\nΔΙΑΡΚΕΙΑ ΤΟΥ ΜΟΝΙΜΟΥ ΜΑΚΙΓΙΑΖ\nΟι εφαρμογές διαρκούν 5-6 χρόνια ή και περισσότερο κάποιες φορές. Η διάρκεια του χρόνου θα εξαρτηθεί από το αρχικό χρώμα που εμφυτεύτηκε, την οξύτητα, το μεταβολισμό, την ηλικία και εν γένει την υγεία και ποιότητα του δέρματος. Με το πέρασμα του χρόνου το χρώμα ξεθωριάζει και γίνεται πιο ανοιχτόχρωμο. Μπορείτε να κολυμπήσετε, να κοιμηθείτε, να ιδρώσετε να κάνετε σάουνα, σπορ, να λουστείτε χωρίς να έχετε το άγχος της απώλειας του μακιγιάζ σας. Αν λοιπόν θέλετε κι εσείς να έχετε ένα τέλειο μακιγιάζ 24 ώρες το 24 ωρο, χωρίς να χρειάζεστε μολύβι δεν έχετε παρά να μας επισκεφθείτε και εμείς θα φροντίσουμε να μείνετε απόλυτα ικανοποιημένοι .\n(δίπλα στο Ιατρικό Αθηνών, 5ος οροφος)\nCopyright (c) PS MEDICAL . All rights reserved. Developed by Petros Vlastarakos


Team Raw: Συντομογραφίες Φακών\nΠολλές φορές ψάχνοντας για να αγοράσετε κάποιον φακό είμαι σίγουρος ότι έχετε αγανακτήσει βλέποντας αυτές τις συντομογραφίες που τους χαρακτηρίζουν. Θέλεις να αγοράσεις και κάθεσαι και αναρωτιέσαι τι να είναι αυτό, μήπως δαγκώνει. Προσωπικά πάντως το έχω κάνει. Για όσους από εσάς θέλουν να μάθουν ποιες είναι αυτές οι συντμήσεις, σας παραθέτω έναν κατάλογο των συχνότερα χρησιμοποιούμενων όρων, τι αντιπροσωπεύει και φυσικά τι είναι αυτό που πράγματι θα κάνει για εσάς ή τι θα αποφύγει.\nΓενικά οι συντομογραφίες\nΠριν φτάσουμε στις επιμέρους που είναι όλες διαφορετικές, ας δούμε τις κοινές. Υπάρχουν τρεις κοινοί όροι για να περιγράψετε τους φακούς SLR και είναι εύκολο να τους κατανοήσετε για να συγκρίνετε τις επιδόσεις και τις λειτουργίες.\nΕστιακό μήκος: Το οπτικό πεδίο της σκηνής. Ας πούμε ένας 18-55mm φακός είναι ένας φακός που καλύπτει μια έκταση 18 χιλιοστών (σχετικά μεγάλη) για να κάνετε ζουμ μέχρι τα 55mm.\nΜέγιστο διάφραγμα: Η μέγιστη ταχύτητα με την οποία ο φακός μπορεί να αφήσει στο φως να εισέλθει. π.χ. f / 2,8 ή F3.5 - 5.6\nΑν ο φακός έχει μόνο έναν αριθμό, αυτό είναι το μέγιστο διάφραγμα.\nΑν ο φακός έχει δύο αριθμούς τότε αυτά τα ανοίγματα είναι τα μέγιστα δυνατά κι εξαρτάται από το εστιακό μήκος που είναι ρυθμισμένος ο φακός. Μεγαλύτερο μήκος σημαίνει μεγαλύτερο f-αριθμό.\nΌσο χαμηλότερος ο αριθμός μεγαλώνει το διάφραγμα του φακού και το φως αφήνεται γρηγορότερα να περάσει.\nΠάμε τώρα να δούμε τις συντομογραφίες για τις 4 βασικές μάρκες φακών.\nΣυντομογραφίες φακών Canon.\nΗ Canon παράγει μια εξαιρετικά ευρεία γκάμα φακών για τις φωτογραφικές μηχανές EOS. Αυτό αν συνδυαστεί με τους συμβατούς φακούς που παράγονται από Sigma, Tamron και Tokina δίνει στους ιδιοκτήτες Canon μια τεράστια γκάμα φακών. Οι συντομογραφίες που χρησιμοποιούνται από την Canon είναι οι παρακάτω.\nEF: Ηλεκτρονική Εστίαση. Ταιριάζουν σε ολόκληρη τη σειρά Canon EOS DSLR.\nEF-S: Όπως παραπάνω, αλλά επιπλέον με την τοποθέτηση του αισθητήρα APS-C, όπως η 20D, 30D, 40D, 50D και 300D, 350D, 400D, 450D, 500D. Το S σημαίνει "σύντομη προς τα πίσω εστίαση», εννοώντας ότι το πίσω μέρος του φακού είναι πολύ πιο κοντά στον CMOS (CCD αν θέλετε) σε σχέση με τους απλούς φακούς EF.\nUSM: Υπερηχητικός κινητήρας αυτόματης εστίασης. Δύο τύποι. USM μικρο - για άμεση αντικατάσταση για τα συστήματα σε με παλαιότερους κινητήρες FD, καθώς και «Ring USM» με χειροκίνητο επιλογέα.\nDO: Περιθλαστικά οπτικά. Μια τεχνολογία που επιτρέπει στην Canon την παραγωγή μικρότερου μήκους φακών.\nTS-E: Κλίσης-μετατόπισης που χρησιμοποιούνται για τη διόρθωση προοπτικής στη φωτογραφία, συνήθως σε αρχιτεκτονικό έργο για να αλλάξει συγκλίνουσες γραμμές και βάθος πεδίου.\nL Lenses: Επαγγελματικοί φακοί Canon με υψηλότερη οπτική ποιότητα και μή συγκεκριμένη λειτουργικότητα. Συνήθως λευκό χρώμα. Όλοι οι φακοί σειράς L έχουν ένα κόκκινο δαχτυλίδι στο εξωτερικό.\nMP-E: Ηλεκτρονικοί Μακροφωτογραφίας. Φακοί σχεδιασμένοι για τη μακροφωτογραφία με μια λειτουργία ηλεκτρονικού ελέγχου διαφράγματος.\nIS: Σταθεροποιητής εικόνας, ένα σύστημα σχεδιασμένο για να μειώσετε το κούνημα. Η Nikon το ονομάζει απόσβεση κραδασμών (VR) και η Sigma OS (οπτική σταθεροποίηση).\nΗ Nikon παράγει κι αυτή μια μεγάλη γκάμα φακών με τα δικά τους ειδικά ακρωνύμια. Υπάρχουν κι εδώ συμβατοί Sigma, Tamron και Tokina φακοί SLR καθιστώντας την επιλογή φακού σχεδόν εξίσου δύσκολη με την Canon.\nAF DC_ NIKKOR: Έλεγχος σφάλματος-εστίασης με προσαρμογή του διαθλαστικού σφάλματος και της σφαιρικής εκτροπής αυτό σημαίνει ότι δίνει θολούρα στρογγυλεύοντας τα μεταίχμια στις εικόνες.Λειτουργία που χρησιμοποιείται για πορτρέτα.\nCRC (Close-Range Correction): Fot fisheye, ευρείας γωνίας, Micro, και περιορισμένοι μέσοι τηλεφακοί, προσφέρουν υψηλότερη ποιότητα στις πιό κοντινές αποστάσεις.\nDX Nikkor: κατασκευασμένοι για φακούς με μικρότερους αισθητήρες.\nED: Extra-low Dispersion γυαλί. Ανώτερη ευκρίνεια και χρώμα, διόρθωση του μπλε και του κόκκινου φωτός.\nMacro: Κατάλληλοι για να μεγέθυνση και κοντινή εστίαση.\nG: Διάφραγμα προσαρμοσμένο στο σώμα της μηχανής.\nNano-Crystal Coat: Mη-ανακλαστική επίστρωση νανοκρυστάλων για καθαρότερες εικόνες.\nVR: απόσβεση κραδασμών.\nPC-E: Έλεγχος προοπτικής για αρχιτεκτονική φωτογραφία.\nRF: Πίσω εστίαση για πιο ομαλή αυτόματη εστίαση.\nSilent Wave Motor: Σιωπηλό AF\nΣυντομογραφίες φακών Sigma\nEX: Επαγγελματικοί φακοί της Sigma.\nDG: Για σώματα full frame\nDC: Για APS-C σώματα.\nASP: Ασφαιρικός φακός.\nΑΠΟ: Αποχρωματικός φακός. Μόνο στη Sigma και για χρωματική εκτροπή.\nOS: Οπτική σταθεροποίηση.\nHSM: Αθόρυβο AF.\nRF: Πίσω εστίαση, όπως και στους προηγούμενους.\nIF: Εσωτερική εστίαση, ώστε το φυσικό μήκος του φακού είναι σταθερό και μειώνει τους κραδασμούς.\nDF: Διπλή εστίαση. Δεν περιστρέφεται κατά τη διάρκεια της αυτόματης εστίασης.\nConv: Χρησιμοποιείται με Sigma teleconverters.\nΣυντομογραφίες Φακών Tamron\nAD: Μειώνει τη χρωματική εκτροπή.\nDi: Πλήρες καρέ\nDi II: Κροπαρισμένο καρέ.\nIF: Εσωτερική εστίαση.\nLD: Χαμηλής διασποράς γυαλί για τη μείωση της χρωματικής εκτροπής.\nMacro: Σχεδιασμένος για να επικεντρωθεί σε θέματα πιο κοντά.\nSP: Super Performance. Μεγάλης απόδοσης και όποιος κατάλαβε κατάλαβε...\nXR: Έξτρα διαθλαστικό γυαλί για βελτιωμένα οπτικά αποτελέσματα.\nVC: Έλεγχος κουνήματος, όπως ο IS τις Canon.\nΠαρασκευή, 4 Φεβρουαρίου 2011 Ετικέτες συντομογραφίες φακών, φακοί, Canon, nikon, Sigma, Tamron 0 σχόλια\n0 σχόλια to "Συντομογραφίες Φακών"


Αρχική / Κοινωνικά / Σαν σήμερα ο Σμηναγός Γιώργος Μπαλταδώρος πέρασε στην αιωνιότητα.\nΉταν 12 Απριλίου του 2018 και ώρα 12.15, όταν το μοιραίο mirage 2000-5 με πιλότο τον Σμηναγό Γιώργο Μπαλταδώρο, κατά την επιστροφή του στην 135 Σμηναρχία Μάχης Σκύρου όπου είχε σηκωθεί, συνετρίβει 9 ναυτικά μίλια νοτιοανατολικά της Σκύρου.\nΤο πρωί της 12ης Απριλίου σήμανε συναργεμός πως τουρκικά αεροσκάφη παραβίασαν το FIR Αθηνών. Άμεσα απογειώθηκαν από την 135 Σμηναρχία μάχης 2 mirage με σκοπό να αναχαιτίσουν τα τουρκικά αεροσκάφη.\nΦτάνοντας στο σημείο που τους είχε υποδειχθεί, δεν βρήκαν τα τουρκικά αεροσκάφη τα οποία είχαν αποχωρήσει πριν φτάσουν τα ελληνικά μαχητικά. Έτσι τα ελληνικά μαχητικά άλλαξαν πορεία για να επιστρέψουν στην βάση τους.\nΚατά την επιστροφή τους και ώρα 12.15, ο πιλότος του 2ου αεροσκάφους, αναφέρει ότι ο επικεφαλής του κατέπεσε. Οπότε του έδωσαν οδηγίες να αλλάξει πορεία. Αμέσως άρχισε η επιχείρηση εντοπισμού του αεροσκάφους και του Σμηναγού Γιώργου Μπαλταδώρου. Στην επιχείρηση συμμετείχαν 3 ελικόπτερα Σινούκ Sikorsky S-70 και η πολεμική φρεγάτα “Ψαρά”.\nΛίγες ώρες μετά από την πτώση εντοπίστηκαν προσωπικά αντικείμενα του Γιώργου Μπαλταδώρου και κομμάτια από το αεροσκάφος. Το πρωί της 13ης Απριλίου εντοπίστηκε και η σορός του βυθίζοντας στο πένθος την οικογένεια του, τις Ελληνικές Ένοπλες Δυνάμεις και ολόκληρο το πανελλήνιο.\nΤα σενάρια και ο πραγματικός λόγος που οδήγησε στην μοιραία πτώση.\nΑπό την πρώτη στιγμή που έγινε γνωστό πως κατέπεσε ελληνικό αεροσκάφος τα σενάρια για την πτώση του έδιναν και έπαιρναν.\nΣτην αρχή όλοι πίστευαν πως το ελληνικό mirage 2000-5 κατέπεσε ύστερα από αερομαχία με τουρκικό αεροσκάφος. Το Τουρκικό Υπουργείο Άμυνας όμως έβγαλε άμεσα ανακοίνωση, όπου έλεγε ότι ουδεμία σχέση με την πτώση έχει η Τουρκία. Και δεν είχε προηγηθεί καμία αερομαχία καθώς ποτέ δεν συναντήθηκαν τουρκικά μαχητικά με ελληνικά. Κάτι που επιβεβαιωνόταν και από το Ελληνικό Υπουργείο Άμυνας και τα όσα είπε ο ο πιλότος του 2ου αεροσκάφους.\nΕπικρατέστερο σενάριο στο μυαλό όμως, ήταν το αεροσκάφος να έπαθε μηχανική βλάβη. Κάτι όμως που ως σενάριο καταρρίφιθηκε καθώς έδειξε και το μαύρο κουτί αφότου βρέθηκε.\nΟ πραγματικός λόγος της πτώσης που οδήγησε στον θάνατο τον Γιώργο Μπαλταδώρο ήταν όπως όλα δείχνουν η παραίσθηση και ο χώρος αποπροσανατολισμού.\nΟ Σμηναγός Γιώργος Μπαλταδώρος, όντας καταπονημένος και μπαίνοντας κατά την επιστροφή σε μια περιοχή που επικρατούσε νέφωση, έχασε τον ορίζοντα. Θάλασσα και ουρανός ήταν ένα και δεν μπορούσε να ξεχωρίσει σε τι ύψος βρισκόταν και πόσο κοντά ήταν στην θάλασσα καθώς ουρανός και θάλασσα είχαν γίνει ένα. Έτσι με την παραίσθηση του χώρου αλλά και της κατεύθυνσης ο Γιώργος Μπαλταδώρος έπεσε στη θάλασσα με αποτέλεσμα τον τραγικό θάνατο του.\nΈπεσε σαν Ήρωας.\nΈπεσε κάνοντας αυτό που ήξερε να κάνει καλά. Να προασπίζεται την Εθνική Κυριαρχία της χώρας του σχεδόν σε καθημερινή βάση. Γιατί για αυτό ξεκίνησε εκείνο το πρωινό της 12ης Απριλίου. Να αναχαιτίσει ξένους εισβολείς που αμφισβητούν την Εθνική Κυριαρχία της Ελλάδας, όπως έκανε τόσες και τόσες φορές. Για αυτό πέρασε και στο Πάνθεον των Ηρώων.\nΔείτε το βίντεο με όλα όσα είχε πει ο Γιώργος Μπαλταδώρος στην εκπομπή της ΕΡΤ “Με Αρετή και Τόλμη”.\nΤο τελευταίο αντίο στον Γιώργο Μπαλταδώρο το είπαν στο Μορφοβούνι Καρδίτσας, όπου κηδεύτηκε με τιμές ήρωα παρουσία του τότε Υπουργού Άμυνας Πάνου Καμμένου και άλλων πολιτικών αλλά και πλήθος απλού κόσμου.\nΆφησε πίσω του σύζυγο και 2 ανήλικα παιδιά.\nΕτικέτεςmirage 2000-5 nancysblog αεροσκάφος Γιώργος Μπαλταδώρος ελληνικό μαχητικό θάνατος Μπαλταδώρο πένθος πτώση σαν σήμερα Σκύρος Σμηναγός\nΠροηγούμενο Ειρήνη Μελισσαροπούλου: Το κολαστήριο των φυλακών του Χονγκ Κονγκ, οι απειλές και η λύτρωση\nΕπόμενο Υπόθεση Γιακουμάκη: «Του πέταξαν νερό από βραστήρα» – Σοκάρουν οι καταθέσεις


Συνέδριο Γονιμότητας Κατερίνα Σακελλαροπούλου\n13/06/2021, 12:25 676\n«Κύμα» αντιδράσεων έχει ξεσηκωθεί στα κοινωνικά δίκτυα σχετικά με το «1ο Πανελλήνιο Συνέδριο Γονιμότητας και Αναπαραγωγικής Αυτονομίας: Όρια και Επιλογές», τόσο για το σποτ που κυκλοφόρησαν οι διοργανωτές, όσο και για τη λίστα των ομιλητών. Στο συνέδριο, μάλιστα, θα μιλούσε και η Πρόεδρος της Δημοκρατίας, Κατερίνα Σακελλαροπούλου, η οποία μετά τη δημοσίευση του βίντεο, απέσυρε τη συμμετοχή και την αιγίδα της.\nΤην ίδια στιγμή, μάλιστα, ο υφυπουργός παρά τω πρωθυπουργώ Θεόδωρος Λιβάνιος, ανακοίνωσε μέσω Twitter ότι αποσύρονται η ΕΡΤ και το ΑΠΕ από τη χορηγία επικοινωνίας. «Το δικαίωμα στην αυτοδιάθεση είναι αδιαπραγμάτευτο. Οτιδήποτε θίγει την προσωπικότητα της γυναίκας και περιορίζει τον ρόλο της είναι αναχρονιστικό και απαράδεκτο. Η ΕΡΤ και το ΑΠΕ αποσύρονται από χορηγοί επικοινωνίας του πρώτου συνεδρίου γονιμότητας και αναπαραγωγικής αυτονομίας», έγραψε ο κ. Λιβάνιος.\nΤο βίντεο-«μήλο της έριδος» δείχνει μία γυναίκα, η οποία απολογείται στον εαυτό της και στην κοινωνία, επειδή επέλεξε να ασχοληθεί με την εκπαίδευσή της και την καριέρα της. «Και ξαφνικά, έρχεται η μέρα που κλείνεις τα πολλά. Κι έτσι απλά, αρχίζει ο απολογισμός. Όχι γι’ αυτά που έκανες, αλλά γι’ αυτά που θα έπρεπε να έχεις κάνει. "Άντε τι κάθεσαι; Πότε θα παντρευτείς; Πότε θα γίνεις μάνα;". Κι αναρωτιέσαι: Πέρασες στο πανεπιστήμιο. Έπιασες μια καλή δουλειά. Γνώρισες τον άνδρα των ονείρων σου. Και ξαφνικά μαθαίνεις πως αυτό το 4 στον διψήφιο αριθμό της ηλικίας σου, δεν σου επιτρέπει να γίνεις μητέρα. "Τι έχω κάνει λάθος;". Τίποτα δεν έχεις κάνει λάθος. Απλά δεν γνώριζες. Αν ονειρεύεσαι να κάνεις την δική σου οικογένεια αύριο, φρόντισε να ενημερωθείς σήμερα», λέει η γυναίκα του σποτ.\nGlomex Player(40599w16ki4e70hs, v-cc2bj6zhaxs1-se)\nΣφοδρές είναι οι αντιδράσεις του πολιτικού κόσμου. Ο πρόεδρος του ΣΥΡΙΖΑ, Αλέξης Τσίπρας, σε ανάρτηση του σχολιάζει πως , «η αυτοδιάθεση του σώματος των γυναικών είναι αδιαπραγμάτευτη. Χιλιάδες ενεργοί πολίτες αντέδρασαν και εξέθεσαν όσους στήριξαν μια δράση προσβλητική για τη γυναίκα. Οι υπουργοί που παραμένουν ομιλητές είναι έκθετοι στα μάτια των γυναικών και των ανδρών της χώρας μας».\nΗ προέδρος του Κινήματος Αλλαγής, Φώφη Γεννηματά, έκανε λόγο για Μεσαίωνα, λέγοντας πως «οι γυναίκες επιλέγουμε αν και πότε θα γίνουμε μητέρες. Είναι δικαίωμά μας. Το δημογραφικό απαιτεί πολιτικές και πόρους από την Πολιτεία. Ας δεσμευτεί η Κυβέρνηση, αντί να στηρίζει προσπάθειες που μας γυρίζουν δεκαετίες πίσω».\nΟ επικεφαλής του ΜΕΡΑ25, Γιάνης Βαρουφάκης, σημειώνει πως το κόμμα του, «απερίφραστα καταδικάζει αυτή τη νέα καμπάνια που ακολούθησε την "συνεπιμέλεια"», προσθετόντας ότι ενοχοποιεί τις γυναίκες και αναιρεί όλες τις φεμινιστικές κατακτήσεις.\nΤο ΜέΡΑ25 απερίφραστα καταδικάζει αυτή τη νέα καμπάνια (που ακολούθησε την "συνεπιμέλεια")\nενοχοποίησης των γυναικών & αναίρεσης των φεμινιστικών κατακτήσεων. Οι ίδιοι που καταδίκασαν σε πτώχευση την μέση οικογένεια κόπτονται για αυτήν! https://t.co/aAmLvdmxFI\nΟι χρήστες του Twitter δεν... χαρίστηκαν στους διοργανωτές του συνεδρίου, επικρίνοντας εκτός του σποτ και την επιλογή στη λίστα ομιλητών, να περιλαμβάνονται κυρίως άνδρες, για ένα ζήτημα που, όπως υποστηρίζουν, αφορά τις γυναίκες και τα σώματά τους.\nIran : we must be one of the most conservative countries ever\nGreece: hold my patriarchy beer #συνεδριο\n— Olga (@gayolga94) June 12, 2021\n— Σαδεντρέπεσαι ⚫⚪ (@kyrosgranazis_) June 12, 2021\nΜόλις έσβησαν ΟΛΑ τα σποτάκια απ´το youtube. Κερδάμε 💪🏻\n— χανουμ (@mpourek) June 12, 2021\nΕίμαι 45 δεν έχω παιδί και σας κουνώ το μεσαίο μου δάχτυλο γιατί ζω τη ζωή μου όπως θέλω. #συνεδριο\n— Hara-kiri (@HaraZis) June 12, 2021\nΚύρια αποστολή της γυναίκας είναι να κάνει ό,τι γουστάρει. Κύρια αποστολή δική σου μάτσο-φασίστα-σεξιστή να το βουλώνεις. #συνεδριο pic.twitter.com/Y7RBp00NHY\n— Giorgos Trapeziotis (@GTrapeziotis) June 12, 2021


Αγροτικές Ειδήσεις: Ελαιοπαραγωγοί: το ΤΟΕΒ Κατοχής μας καταστρέφει | agrocapital.gr\nΕλαιοπαραγωγοί: το ΤΟΕΒ Κατοχής μας καταστρέφει\n- Η παραγωγή μας έχει ξεραθεί στο δέντρο και έχει γίνει σταφίδα αφού δεν έχει βρέξει στην περιοχή μας πολλές φορές.\n15 Οκτωβρίου, 2018 13 Οκτωβρίου, 2018\nH ομάδα ελαιοπαραγωγών Πενταλόφου Αιτωλοακαρνανίας καταγγέλλει στο agrocapital.gr ότι αν και είμαστε στα μέσα Οκτώβρη αλλά δυστυχώς στην περιοχή δεν έχει βρέξει με αποτέλεσμα οι ελιές, πριν να ξεκινήσουν την συγκομιδή , να χρειάζονται πότισμα και το ΤΕΟΒ Κατοχής δυστυχώς δεν τους ανοίγει το αρδευτικό δίκτυο. Ακολουθεί η κατεγγελλία:\n«Είμαστε ομάδα από 100 περίπου παραγωγούς επιτραπέζιων ελιών Καλαμάτας με έδρα στο χωριό Πεντάλοφο του δήμου Μεσολογγίου και τα γύρω χωριά.\nΑντιμετωπίζουμε μεγάλο πρόβλημα με τον ΤΟΕΒ Κατοχής γιατί δεν μας ανοίγει το αρδευτικό δίκτυο ώστε να μπορέσουμε να ποτίσουμε τις ελιές μας. Η παραγωγή μας έχει ξεραθεί στο δέντρο και έχει γίνει σταφίδα αφού δεν έχει βρέξει στην περιοχή μας πολλές φορές.\nΤο ΤΟΕΒ άνοιξε το δίκτυο για 2 μέρες αλλά εμείς δεν προλάβαμε να ποτίσουμε γιατί πότιζαν και άλλοι αγρότες τα χωράφια τους. Έχουμε κάνει έξοδα μεγάλα και λίγες μέρες πριν να μαζέψουμε το ΤΟΕΒ μας καταστρέφει.\nΕίναι απαράδεκτοι, μάλλον το κάνουν επίτηδες, δεν ξέρουμε και εμείς ίσως θέλουν την καταστροφή μας. Πληρώνουμε εισφορές και είμαστε χωρίς νερό και το νερό φανταστείτε στην περιοχή μας καταλήγει και χάνεται στη θάλασσα.\nΤελικά είχαν δίκιο οι Θεσσαλοί που θελαν να μας πάρουν τον Αχελώο αφού εμείς όπως φαίνεται δεν μπορούμε να κάνουμε τίποτα σωστό».


Piperatoi.gr: "Έπρεπε να το ξεφορτωθώ, νόμιζα ότι με απειλεί!" - Σοκάρει η 19χρονη\n"Έπρεπε να το ξεφορτωθώ, νόμιζα ότι με απειλεί!" - Σοκάρει η 19χρονη\nΤο κατώφλι του ανακριτικού γραφείου θα περάσουν σε λίγη ώρα η 19 χρονη κοπέλα από την\nΠετρούπολη και η μητέρα της, κατηγορούμενες για την ανθρωποκτονία του νεογέννητου μωρού της 19χρονης.\nΗ κοπέλα αναμένεται σύμφωνα με πληροφορίες να υποστηρίξει ότι δεν άντεχε την κατακραυγή του κόσμου επειδή θα έφερνε στον κόσμο ένα παιδί χωρίς πατέρα, σημειώνοντας ότι έβλεπε το μωρό σαν κίνδυνο και ένιωθε ντροπή. Γι’ αυτό το λόγο αμέσως μόλις το γέννησε είχε πάρει την απόφαση να το «διώξει» από κοντά της, να το ξεφορτωθεί.\n«Εγώ το σκότωσα» φέρεται να λέει η 19χρονη προσπαθώντας να απαλλάξει τη μητέρα της από την κατηγορία, της συνέργειας σε ανθρωποκτονία.\n«Ένιωθα πανικό, φόβο, ντροπή. Την ημέρα του τοκετού πονούσα πολύ. Είπα στον αδελφό μου ότι πονάω και μου είπε ότι θα φέρει τον γιατρό. Ένιωσα έντρομη, και του είπα να μην τον φέρει, γιατί το πρόβλημα ήταν μια κύστη και πέρασε» φέρεται να λέει.\nΌσο για την ασταθή ερωτική ζωή της, όπως υποστηρίζει, μέσα από αυτή ένιωθε ποθητή. Ήταν πολύ παχουλή, της έκαναν μπούλινγκ και μέσα από τις εφήμερες σχέσεις επιβεβαιωνόταν.


Στο μυαλό ενός ψυχοπαθούς - Healthmag\n02.09.2016 - 09:00\nΗ επιστημονική ομάδα δημιούργησε ένα μοντέλο, προκειμένου να διαχωρίσει τους εγκεφαλικούς μηχανισμούς, που σχετίζονται με την αυτόματη ανίχνευση και ανταπόκριση σε απειλές με την ύπαρξη φόβου. Μάλιστα εξέτασαν δεδομένα από πολύ παλιές μελέτες, που είχαν γίνει ακόμη και το 1806!\nΤο ίδιο ερευνητικό μοντέλο μπορεί να αξιοποιηθεί και για τη μελέτη των διαταραχών της διάθεσης ή της αγχώδους διαταραχής.\n"Ενώ οι ψυχοπαθείς δεν έχουν συναίσθηση του κινδύνου, ούτε επηρεάζονται από απειλητικές καταστάσεις, οι άνθρωποι με μετατραυματικό στρες μπορεί, στον αντίποδα, να έχουν υπερευαισθησία στις απειλές, κάτι που αργότερα τους γεμίζει φόβο" εξήγησε ένας εκ των συγγραφείς της μελέτης, ο καθηγητής Inti Brazil.\nΤα χαρακτηριστικά της ψυχοπάθειας\nΟι ειδικοί, "φωτογραφίζοντας" τους ψυχοπαθείς, λένε ότι έχουν διαφορετικά χαρακτηριστικά, ανάλογα με τον τύπο της διαταραχής, από την οποία πάσχουν. Κάποια κοινά σημάδια, ωστόσο, περιλαμβάνουν άτομα γοητευτικά, με μεγάλη αυτοπεποίθηση, με διαρκή την ανάγκη να είναι σε υπερδιέγερση, που δρουν παρορμητικά, χωρίς να νιώθουν τύψεις συνειδήσεως και χωρίς ενσυναίσθηση.


Η απαράδεκτη «λύση» που οδηγεί σε διάλυση της Κύπρου απειλεί και τη θέση της στον δυτικό κόσμο… - Apopseis\nΗ απαράδεκτη «λύση» που οδηγεί σε διάλυση της Κύπρου απειλεί και τη θέση της στον δυτικό κόσμο…\napopseisΚύπρος, Κυπριακό, featured, σχέδιο Αναν, εθνοκεντρισμός\nΣυγκεκριμένα, θα ήταν αφελές να πιστεύαμε ότι οι πιέσεις για τη «Λύση» του Κυπριακού Ζητήματος δεν σχετίζονται με τους ευρύτερους σχεδιασμούς των Ηνωμένων Πολιτειών και της Δύσης γενικότερα. Το πρόβλημα είναι ότι οι σχεδιασμοί αυτοί ενδέχεται να εκφράζουν μια διεθνή γεωπολιτική πραγματικότητα που ανήκει πια στο παρελθόν.\nΕπίσης, μια Τουρκία που θα έχει μετατραπεί στην κυρίαρχη δύναμη της περιοχής περιορίζει δραστικά τις δυνατότητες τόσο του Ιράν όσο και της Αιγύπτου να αναγορευτούν σε περιφερειακές δυνάμεις, ενώ παρόμοια εξέλιξη προκαλεί σοβαρές ανησυχίες και στο Ισραήλ.\nΤο τελευταίο, ναι μεν επιδιώκει μια εξομάλυνση των σχέσεών του με την Τουρκία, όμως σε περίπτωση τουρκικού γεωπολιτικού «γιγαντισμού» κινδυνεύει να εγκλωβιστεί σε μια ετεροβαρή σχέση «αναγκαστικής φιλίας» και να τεθεί υπό την άτυπη σφαίρα επιρροής της Άγκυρας.\nΕπιπροσθέτως, η μετατροπή της Τουρκίας σε μια από τις κύριες δυνάμεις ενός πολυπολικού διεθνούς συστήματος καθιστά μη επιθυμητή από πλευράς της και την ένταξή της στην Ευρωπαϊκή Ένωση, αν θεωρήσουμε ότι υπήρχε παρόμοια πιθανότητα. Η εξέλιξη αυτή αφήνει ανεξέλεγκτα και τα ανταγωνιστικά στοιχεία στις σχέσεις της με την Ευρωπαϊκή Ένωση εν συνόλω αλλά και με πολλές από τις ευρωπαϊκές χώρες ξεχωριστά.\nΕν κατακλείδι, προκύπτει η πιθανότητα εμφάνισης μιας Τουρκίας «εναντίον όλων». Μιας Τουρκίας έτοιμης να συγκρουστεί με τις Ηνωμένες Πολιτείες, την Ευρώπη και όλες τις ισχυρές χώρες της Μέσης Ανατολής και της Ανατολικής Μεσογείου. Και με αυτήν την Τουρκία θέλει να συνδέσει τη μοίρα της η Κυπριακή Δημοκρατία διαμέσου του συζητούμενου σχεδίου «Λύσης».\nΓιατί αυτό θα συμβεί ακόμη και αν η τουρκική πλευρά καλύψει όλους τις ελληνοκυπριακές απαιτήσεις. Όποιοι και αν είναι οι συμφωνηθέντες όροι, σε περίπτωση συμφωνίας η Κυπριακή Δημοκρατία θα προχωρήσει σε γεωπολιτική σύζευξη με την Τουρκία.\nΙδιαίτερα δε μέσα στην Ε.Ε., μια «ενωμένη» Κύπρος, που θα έχει προκύψει μετά την όποια συμφωνία με την τουρκική πλευρά, μπορεί να θεωρηθεί από πολλές ευρωπαϊκές χώρες ως Δούρειος Ίππος μιας Τουρκίας, η οποία θα έχει απολέσει πλέον οριστικά και αμετάκλητα την «ευρωπαϊκή της προοπτική», με αποτέλεσμα να περιθωριοποιηθεί αν όχι να εξοβελιστεί από την Ένωση.\nΒέβαια, στις παραπάνω υποθέσεις μπορεί κάποιος να αντιτάξει ορισμένες πολύ λογικές αντιρρήσεις. Η πρώτη εξ αυτών είναι ότι από τη στιγμή που οι Ηνωμένες Πολιτείες συνεχίζουν να στηρίζουν με πάθος την Τουρκία δεν φαίνεται να υπάρχει θέμα σύγκρουσης μαζί της. Στην πραγματικότητα όμως, αυτή η ταύτιση με την Άγκυρα κρύβει περισσότερο φόβο παρά σύγκλιση συμφερόντων από πλευράς της Ουάσιγκτον.\nΠολύ απλά, οι Αμερικανοί δεν έχουν αυτήν τη στιγμή την πολυτέλεια να συγκρουστούν με την Τουρκία και δείχνουν να έχουν εγκλωβιστεί σε μια ταπεινωτική πολιτική «αναγκαστικής συμμαχίας». Όμως, το γεγονός αυτό δεν αναιρεί τα ανταγωνιστικά στοιχεία στις γεωπολιτικές ταυτότητες των δύο χωρών. Αντιθέτως, σε βάθος χρόνου τα επιδεινώνει.\nΚαι εδώ προκύπτει το ερώτημα ότι αν όντως είναι έτσι τα πράγματα, γιατί οι Ηνωμένες Πολιτείες συνεχίζουν να πιέζουν προς την κατεύθυνση της «Λύσης» και της συνεπακόλουθης γεωπολιτικής σύζευξης Τουρκίας και Κύπρου; Η απάντηση είναι εύκολο να δοθεί αν αποδεχθούμε ότι παρόμοιες στρατηγικές αποτελούν σωρευτικό προϊόν της εργασίας πολύπλοκων γραφειοκρατικών δομών για πολλά χρόνια με αποτέλεσμα να αποκτούν τη δική τους δυναμική και δύσκολα να αντιστρέφονται.\nΥπό φυσιολογικές συνθήκες, αυτό συνήθως δεν είναι πρόβλημα, δεδομένου ότι οι μακρόπνοοι γεωπολιτικοί σχεδιασμοί των μεγάλων δυνάμεων σπάνια αλλάζουν ριζικά σε διάστημα μερικών ετών. Όμως, οι σημερινές συνθήκες δεν είναι φυσιολογικές.\nΚαι αυτό γιατί βρισκόμαστε σε μια εποχή έντονων και ριζικών αλλαγών όχι μόνο στη μορφή αλλά και στις ίδιες τις δομές του Διεθνούς Συστήματος και η πολιτική των Μεγάλων Δυνάμεων δεν έχει ακόμη προλάβει να προσαρμοστεί σε αυτήν τη νέα πραγματικότητα.\nΑν λοιπόν για την Ουάσιγκτον του κοντινού παρελθόντος θα ήταν θετική μια «επίλυση» του Κυπριακού που θα έθετε την Κύπρο σε μια φάση στενής συνεργασίας με την Άγκυρα, δεν ισχύει κατ’ ανάγκη το ίδιο και για μια Ουάσιγκτον του κοντινού μέλλοντος.\nΑντιθέτως, οι Ηνωμένες Πολιτείες μάλλον θα έβλεπαν με φόβο μια υπερενισχυμένη Τουρκία που θα προέκυπτε μετά την «επίλυση» του Κυπριακού γιατί θα καθίστατο ακόμη πιο ανεξέλεγκτη από αυτές.\nΕν κατακλείδι, θα πρέπει να εξετάσουμε σοβαρά το ενδεχόμενο ότι η Ιστορία έχει κάνει άλμα και οι βραδυκίνητοι γραφειοκρατικοί μηχανισμοί γεωπολιτικού σχεδιασμού της Δύσης δεν έχουν προλάβει να προσαρμοστούν στη νέα πραγματικότητα. Σε αυτό το κενό μεταξύ του κόσμου που φεύγει και του κόσμου που έρχεται έχει εγκλωβιστεί και η Κύπρος. Και είναι δική της ευθύνη να προσαρμοστεί στη νέα πραγματικότητα. Δεν θα πάρει διαταγές για να αλλάξει πορεία, γιατί αυτήν τη στιγμή δεν φαίνεται να υπάρχει κανένας για να τις δώσει.\nΒρισκόμαστε σε μια έντονα μεταβατική περίοδο, από αυτές που σπάνια εμφανίζονται στην Ιστορία. Σε αυτόν τον ακραία ρευστό κόσμο δεν υπάρχει η πολυτέλεια του να ταυτιστείς με κάποιον ισχυρό παράγοντα και να περιμένεις τις εντολές του, γιατί και αυτός βρίσκεται σε σύγχυση. Αντιθέτως, θα πρέπει να αναγνώσεις το μέλλον όσο πιο ρεαλιστικά μπορείς και να αναλάβεις πρωτοβουλίες ώστε να πάρεις τις σωστές αποφάσεις.\nΓιατί, σε παρόμοιες περιόδους, όπου χτίζονται οι βάσεις για τις ιστορικές εξελίξεις του μέλλοντος, αν πάρεις τις λάθος αποφάσεις οι συνέπειές τους θα σε ακολουθούν για δεκαετίες, αν όχι αιώνες. Και η γεωπολιτική σύζευξη με μια αυτονομημένη Τουρκία θα ήταν μια λάθος απόφαση επικών διαστάσεων.\nΟ Κωνσταντίνος Γρίβας είναι Αναπληρωτής Καθηγητής Γεωπολιτικής στην Στρατιωτική Σχολή Ευελπίδων. Διδάσκει επίσης Γεωγραφία της Ασφάλειας και των Αφοπλισμών στο Τμήμα Τουρκικών και Σύγχρονων Ασιατικών Σπουδών του Πανεπιστημίου Αθηνών.\n“Reunification”: does this term apply to the Cyprus case?\nΚύπρος, Ελλάδα και Κυπριακό: Προς τα πού πάνε; Η “τουρκική λύση” μια “ενωμένης Κύπρου”


100.000 'αόρατοι άνεργοι' μέσα σε ένα μήνα\nΜελέτη του ΟΚΕΔ\nΜέσα στην κρίση (2010-16) οι εργαζόμενοι έχασαν άνω του 40% του μισθού τους και περίπου το 26% της αγοραστικής τους δύναμης (λόγω αύξησης των άμεσων και έμμεσων φόρων). Παράλληλα, 1 εκ. πολίτες -τουλάχιστον την πρώτη 5ετία της κρίσης και μέχρι το 2015- έχασαν το 100% της αγοραστικής τους δύναμης λόγω ανεργίας…\nΑν και τα τελευταία χρόνια η τάση στην αγορά εργασίας δείχνει τάσεις ανάκαμψης ωστόσο, η μικρή μείωση της ανεργίας επιτυγχάνεται με την έκρηξη της μερικής απασχόλησης και την αύξηση της εκ περιτροπής απασχόληση.\n(Στο 32% η μερική απασχόληση στο σύνολο του εργατικού δυναμικού, από τα υψηλότερα στην Ευρωπαϊκή Ένωση, στο 56% επί των νέων προσλήψεων). Σε αυτή την περίπτωση όσοι εντάσσονται εκ νέου στην αγορά εργασίας αποκτούν το μισό εισόδημα από το νέο χαμηλό (-40%) επίπεδο αμοιβής της πλήρους απασχόλησης (όπως αυτή διαμορφώθηκε μετά την εσωτερική υποτίμηση)...\nΑυτά τα στοιχεία ερμηνεύουν εν πολλοίς, συν τη καταστροφή των τραπεζικών χορηγήσεων και την οικονομική και πολιτική ανασφάλεια, για ποιό λόγο –μεταξύ των άλλων- δεν γίνονται επενδύσεις στην Ελλάδα. Από μόνο του το χαμηλό εργατικό κόστος, η μετατροπή της Ελλάδας σε κοινωνικοοικονομικό σχηματισμό χαμηλής αμοιβής και περιορισμένης εξειδίκευσης (φυγή επιστημόνων στην αλλοδαπή) δεν αποδίδει. Απαιτείται ενίσχυση εσωτερικής ζήτησης η οποία, κατά την περίοδο 2010-16, μειώθηκε κατά 23,3%.\nΤο τελευταίο διάστημα ωστόσο, η χαμηλής ποιότητας και αμοιβής απασχόληση συνδυάζεται με την πλήρη περιθωριοποίηση των ανέργων. Ενδεικτικά να αναφέρουμε τα στοιχεία της εγγεγραμμένης ανεργίας του ΟΑΕΔ του περασμένου Οκτωβρίου (2017) που δείχνουν ότι κατά τον μήνα της παραγωγικής και οικονομικής αναδίπλωσης για την χώρα (λήξη της τουριστικής-θερινής περιόδου) όχι μόνο αυξήθηκαν οι άνεργοι αλλά, μειώθηκαν δραματικά και οι επιδοτούμενοι. Σχεδόν… εξαφανίστηκαν. Έγιναν «αόρατοι» για το σύστημα (κοινωνικής και οικονομικής) προστασίας 100.000 άνθρωποι.\nΣυγκεκριμένα, ενώ τον Οκτώβριο αυξήθηκαν οι εγγεγραμμένοι άνεργοι κατά 61.885 άτομα ταυτόχρονα, μειώθηκαν και οι επιδοτούμενοι άνεργοι κατά 37.906 άτομα.\nΚαι ναι μεν ήταν αναμενόμενη η έκρηξη των εγγεγραμμένων ανέργων ακριβώς λόγω των απολύσεων από τα ξενοδοχεία κ.λπ. αλλά, όπως είναι φυσικό, θα ανέμενε κανείς αντίστοιχη (ή, έστω, σχετική) αύξηση των επιδοτούμενων ανέργων.\nΑντιθέτως, βλέπουμε ότι ο ΟΑΕΔ έδωσε λιγότερα επιδόματα σε ποσοστό 28% χωρίς, από την άλλη, να αυξηθούν και οι δικαιούχοι του Κοινωνικού Εισοδήματος Αλληλεγγύης (ΚΕΑ) Το οποίο απευθύνεται ακριβώς σε πολίτες που βρίσκονται σε ακραία φτώχεια (όριο τα 182 ευρώ το μήνα) και δεν λαμβάνουν άλλη ενίσχυση (επιδόματα ΟΑΕΔ κ.α.).\nΈξι λόγοι συντελούν σε αυτή την ακραία πολιτική (οικονομικής και κοινωνικής) περιθωριοποίησης:\n1.Από το 2013 και μετά κατέστησαν πολύ πιο αυστηροί οι όροι και οι προϋποθέσεις επιδότησης της εποχικής ανεργίας. Οι ξενοδοχοϋπάλληλοι και γενικά οι εργαζόμενοι στον τουριστικό κύκλωμα δεν λαμβάνουν αυτόματα το επίδομα ανεργίας κάθε φθινόπωρο.\nΕντός της 4ετίας από την πρώτη ενίσχυση του απολυμένου η επιδότηση ανεργίας δεν μπορεί να ξεπερνά, συνολικά, τις 450 ημέρες. Άρα, από το 2013 και για 4-5 μήνες επιδότησης το χρόνο, το όριο των 450 ημερών έχει πλέον εξαντληθεί.\nΑπό 1.1.2014 τα επιδόματα ανεργίας στην τετραετία μειώθηκαν ακόμη περισσότερο και δεν είναι δυνατόν να είναι περισσότερα από 400 ημέρες.\n2.Όσοι πραγματοποίησαν πάνω από 70 ημερομίσθια μέσα στο 2017 χάνουν την επιδότηση ανεργίας.\n3.Οι επιχειρήσεις προχωρούν σε ανανέωση του εργατικού δυναμικού μετά την απελευθέρωση των απολύσεων (ουσιαστικά δεν υπάρχει αιτιολογημένη γνώμη στις περιπτώσεις ομαδικών απολύσεων, ενώ καταργήθηκε και το veto του υπουργείου Εργασίας) και τη μείωση των αποζημιώσεων απόλυσης.\n4.Οι χαμηλοί μισθοί, η ετεροαπασχόληση και η απουσία επαγγελματικής εξέλιξης οδηγεί τους εργαζόμενους σε συνεχή αναζήτηση εργασίας και, συνακόλουθα, σε αλλαγή εργοδότη. Αυτό σημαίνει ότι ο μισθωτός δεν ενδιαφέρεται, πρωτίστως, να αθροίσει δικαιώματα για επιδότηση όταν προέχει η αναζήτηση μιας κατάλληλης εργασίας (με τα αναμενόμενα κενά στην εργασιακή συνέχεια).\n5.Η «μαύρη»-ανασφάλιστη εργασία συνεχίζει να φαλκιδεύει τα εργασιακά δικαιώματα και οι μισθωτοί χάνονται στην γκρίζα ζώνη μιας ανεξέλεγκτης εργασιακής ζούγκλας.\n6. Για να λάβει κανείς επίδομα ΚΕΑ θα πρέπει το προηγούμενο 6μηνο να μην έχει καθόλου εισόδημα ή, το πολύ, έως 200 ευρώ το μήνα (συν 100 ευρώ για κάθε ενήλικο άτομο και 50 ευρώ για τα προστατευόμενα τέκνα). Και σε αυτή την περίπτωση το ΚΕΑ έρχεται να καλύψει το κενό μέχρι το ανωτέρω όριο των 200 ευρώ (κ.ο.κ.).\nΕίναι σαφές ότι το κέντρο βάρους της επιδοματικής πολιτικής του ΟΑΕΔ μετατοπίστηκε προς την ακραία φτώχεια και απομακρύνθηκε από την προστασία έναντι της σχετικής φτώχειας (382 ευρώ το μήνα). Γεγονός που συνηγορούσε στην διαφύλαξη έστω μιας στοιχειώδους κοινωνικής συνοχής.\nΕίναι ανάγκη πλέον μια ριζική αναθεώρηση της επιδοματικής πολιτικής, πέραν της ανάγκης κατάρτισης νέων ρηξικέλευθων προγραμμάτων απασχόλησης και διαμόρφωσης συνθηκών οικονομικής μεγέθυνσης και ανάπτυξης. Διαφορετικά, ο ΟΑΕΔ θα συνεχίζει να «δημιουργεί» πλεονάσματα (άνω των 300 εκ. το 2017) ενόσω οι άνεργοι θα μένουν… αόρατοι.\nΜΕΤΑΒΟΛΕΣ ΜΕΤΑΞΥ ΣΕΠΤΕΜΒΡΙΟΥ-ΟΚΤΩΒΡΙΟΥ 2017\nΣΕΠΤΕΜΒΡΙΟΣ 2017\tΟΚΤΩΒΡΙΟΣ 2017\tΜΕΤΑΒΟΛΗ\tΠΟΣΟΣΤΟ\nΕΓΓΕΓΡΑΜΜΕΝΟΙ ΑΝΕΡΓΟΙ\t886.022\t947.907\t61.885\t+7%\nΕΠΙΔΟΤΟΥΜΕΝΟΙ ΑΝΕΡΓΟΙ\t135.174 97.268\t37.906\t-28%\nΟΚΕΔ: Όμιλος για τα Κοινωνικά και Εργασιακά Δικαιώματα ΟΚΕΔ-Δεκέμβριος 2017


Μπέσσυ Γιαννοπούλου: ''Με την Πέμη Ζούνη είχαμε δεσμό για περίπου δυο χρόνια'' ~ makpress - Το site της Θεσσαλονίκης\nΜπέσσυ Γιαννοπούλου: ''Με την Πέμη Ζούνη είχαμε δεσμό για περίπου δυο χρόνια''\nΓια πρώτη φορά η πρώην συνεργάτιδα της ηθοποιού καταθέτει τους ισχυρισμούς της σε συνέντευξη και δηλώνει ανοιχτά πως είχαν ερωτική σχέση για περίπου δύο χρόνια και μάλιστα δεν το έκρυβαν.\nΔεν ξέρω. Ρωτήστε τη. Είναι, φαντάζομαι, μέρος του σεναρίου. Η κ. Ζούνη μιλάει στη μήνυσή της για αρπαγή από εμένα στο σπίτι του άντρα της! Ενώ ζούσαμε μαζί και δουλεύαμε μαζί, ενώ είχαμε δεσμό περίπου για δύο χρόνια, η ίδια αναφέρεται σε αρπαγή. Και αναγκαστική σχέση μαζί μου για να πάρει έναν ρόλο. Αναφέρει δε ότι με πλήρωνε με μαύρα χρήματα, ώστε να συγκατοικώ μαζί της. Δηλαδή, τι είδους αρπαγή είναι αυτή; Έτρεχα το μαγαζί της, πηγαίναμε σχεδόν κάθε βράδυ εκεί, αλλά την ίδια ώρα έδινε σημειώματα στον σύζυγό της για να μην ανησυχεί. Τι να σας πω… Δεν καταλαβαίνω ούτε εγώ. Ή μάλλον μπορώ να καταλάβω από τη στιγμή που για να με κατηγορήσει, μου έδωσε ακόμα και προσημειωμένα χρήματα, τα οποία φυσικά και δεν πήρα ποτέ.\nΔεν το έκρυβα. Και δεν είμαι ομοφυλόφιλη η φύση μου. Είναι bisexual για να είμαστε ακριβείς. Φυσικά, δεν είχα κανέναν λόγο να το διατυμπανίσω και να το προβάλω. Δεν είχα λόγο. Δεν νομίζω ότι η προσωπικότητα κάποιου ή η δουλειά του καθορίζονται από τις επιλογές του στο κρεβάτι. Για εμένα οι σχέσεις είναι ψυχή. Είναι ψυχική επαφή. Εγκεφαλική επαφή.\nΚέρδος online 11/5/2018 9:53


Η εντυπωσιακή εμφάνιση της παρουσιάστριας του «Happy Day»\nΜε σούπερ μίνι τζιν φούστα πόζαρε η Σταματίνα Τσιμτσιλή στο Instagram. Το σύνολο συνδύασε με ένα γκρι τοπ και με γαλάζιες γόβες. Ένα από τα πιο δυνατά σημεία της παρουσιάστριας του «Happy Day» είναι τα καλλίγραμμα πόδια της και με το look αυτό, τα ανέδειξε με τον καλύτερο τρόπο.\n«Απλά αγαπώ το denim look που ταιριάζει σε όλες τις περιστάσεις», έγραψε η Σταματίνα Τσιμτσιλή ποστάροντας τη φωτογραφία της.\nΕπτά Playmates αναπαράγουν τα σέξι εξώφυλλα του Playboy μετά από 30 χρόνια\nΣυγκινεί η Ιμάν – Ραγίζουν καρδιές τα λόγια για την 25η επέτειο που θα γιόρταζε με τον David Bowie